JOHOR KESAN DUA KES OMICRON LIBATKAN INDIVIDU PULANG UMRAH

JOHOR BAHRU: Dua kes varian Omicron dikesan di Johor melibatkan pasangan suami isteri yang pulang dari Arab Saudi bagi mengerjakan ibadah umrah, semalam.

Exco Kesihatan dan Alam Sekitar, R Vidyananthan berkata, pasangan tersebut menunaikan umrah pada 4 Disember dan pulang ke Malaysia melalui Lapangan Terbang Antarabangsa Kuala Lumpur (KLIA) pada 16 Disember lepas.

Katanya, ujian saringan Polymerase Chain Reaction (PCR) yang dilaksanakan setibanya mereka di pintu masuk antarabangsa mendapati kedua-dua mereka positif COVID-19 pada 18 Disember.

“Sampel PCR sebelum itu dihantar ke Institue Of Medical Research (IMR) bagi menjalani proses jujukan genom.

“Pasangan itu kini sedang menjalani isolasi di rumah mereka di Johor Bahru dan kesemua kontak rapat juga telah dikenalpasti selain diberikan arahan pengasingan dan pemerhatian di rumah,” katanya, hari ini.

Vidyananthan mengingatkan agar rakyat Johor yang pulang dari luar negara untuk mematuhi arahan kuarantin wajib yang diberikan.

“Kegagalan mematuhi arahan terbabit akan menyebabkan penularan jangkitan COVID-19 termasuk varian Omicron dalam kalangan ahli keluarga dan komuniti,” katanya.

Semalam, Kementerian Kesihatan Malaysia (KKM) melaporkan sebanyak 49 kes baharu varian Omicron di Malaysia setakat semalam.

Menteri Kesihatan Khairy Jamaluddin Abu Bakar berkata, daripada jumlah tersebut 30 daripadanya merupakan kes yang bertolak dari Arab Saudi.—AlHijrah Online


KORONAVIRUS: 2.4 TAN METRIK BEKALAN UBAT-UBATAN DALAM PERJALANAN KE WUHAN

SEPANG: Pertubuhan bantuan Malaysia #OpsHarapan menghantar 2.4 tan metrik bekalan ubat-ubatan ke Wuhan bagi membantu menangani penularan  2019 Novel Koronavirus (2019-nCov) di China.

Pengasasnya, Ng Yeen Seen berkata barangan terdiri daripada penutup hidung dan mulut pelbagai jenis, ‘gogel’ dan bekalan ubat-ubatan hasil sumbangan orang awam itu akan diangkut dengan penerbangan MH386 dari Kuala Lumpur ke Shanghai Pudong, malam ini.

“Selepas kita lancarkan kempen Jumaat lepas, kita berjaya mengumpul 338,000 penutup hidung dan mulut pembedahan dianggarkan bernilai RM338,000; 540 penutup hidung dan mulut N95 bernilai RM4,320; 107,900 sarung tangan getah bernilai RM32,370 dan 876 ‘gogel’ keselamatan dengan nilai RM34,922.

“Nilai keseluruhan barangan ini adalah RM409,612 atau RMB696,340, dan ia dimuatkan dalam 287 karton seberat 2,400 kilogram,” katanya pada sidang media di ibu pejabat MASkargo di sini, hari ini.

Yang turut hadir ialah Ketua Pegawai Eksekutif MASkargo, Datuk Ibrahim Mohamed Salleh dan Pengarah Eksekutif Yunda Express Malaysia, Datuk Luke Low Choon Pheng.

Ng berkata MASkargo dan Yunda Express turut melepasi undang-undang logistik untuk penghantaran barangan berkenaan ke Wuhan, sambil menambah pusingan kedua penghantaran boleh menjadi kenyataan selepas ini.

Katanya, #OpsHarapan masih terbuka menerima sumbangan wang yang akan digunakan untuk membeli bekalan ubat-ubatan bagi membantu Wuhan mengekang penularan yang telah menjejaskan ribuan penduduk China.

“Kami sangat gembira MASkargo dapat  membantu kami,sebuah pertubuhan bukan kerajaan (NGO) akar umbi bukan profesional. Sumbangan (wang) akan digunakan untuk membeli lebih banyak bekalan ubat-ubatan,” katanya.

Menurut Ng, barangan berkenaan akan dimuatkan dalam pesawat kargo MH386 yang akan diterbangkan ke Lapangan Terbang Antarabangsa Shanghai Pudong sebelum dihantar dan diedarkan ke gudang Yunda Express Shanghai.

Yunda Express, sebuah syarikat pengangkutan multinasional kemudiannya akan menyelaras dengan pihak berkuasa tempatan bagi membolehkan barangan berkenaan dihantar ke hospital di wilayah Wuhan dan Hubei, tambahnya.

Sementara itu, Ibrahim berkata MASkargo diberi penghormatan menjadi sebahagian daripada #OpsHarapan kerana syarikat itu berpengalaman menyertai banyak misi bantuan, dengan baru-baru ini membantu mangsa letusan Gunung Berapi Taal di Manila dan mangsa kebakaran hutan di Australia.

Katanya, dengan rangkaian sokongan logistik membolehkan pasukan bantuan bergerak dengan cekap dan pantas membantu mereka yang memerlukan.

Ibrahim berkata MASkargo akan memastikan bekalan ubat-ubatan itu sampai ke hospital berkenaan dan dapat membantu doktor dan jururawat menjalankan tugas mereka dengan selamat.

“Di MASkargo, kami beroperasi dengan keajaiban empati,dengan empati, kami boleh menyalurkan kebaikan hati insan,” katanya. — BERNAMA


MEKANISME SEMAKAN DALAM TALIAN ATASI PENIPUAN UMRAH: PPIM

KUALA LUMPUR: Persatuan Pengguna Islam Malaysia (PPIM) mahu pihak kerajaan mewujudkan mekanisme khas yang membolehkan bakal jemaah menyemak status syarikat pengendali umrah dan status visa umrah dalam talian.

Cadangan itu disuarakan ketua aktivisnya, Datuk Nadzim Johan bagi mengatasi masalah penipuan umrah yang terus berleluasa di negara ini.

Katanya, statistik Polis Diraja Malaysia (PDRM)
yang menunjukkan peningkatan kes dilaporkan dari tahun ke tahun itu,
membuktikan kedegilan pihak tidak bertanggungjawab menipu orang ramai.

“Penipuan ini bukan sehari dua, kita harap pihak kerajaan akan memantau kes penipuan umrah ini dengan lebih dekat.

“Kita rasa perlu ada mekanisme semakan dalam talian, untuk semak siapa-siapa yang pergi umrah dengan butiran terperinci (pengendali umrah, visa dan maklumat berkaitan) bagi atasi masalah ini.

“Ia perlu dilakukan dengan segera,” katanya ketika diminta mengulas laporan khas penipuan umrah Berita AlHijrah kelmarin.

Statistik
terkini PDRM berkaitan penipuan pakej umrah dan ziarah yang diperoleh AlHijrah
Online menunjukkan 311 kes penipuan membabitkan kerugian RM10.8 juta dicatatkan
dari 2014 hingga 2018.

Jika diteliti,
trend penipuan umrah adalah semakin parah apabila mencatat peningkatan daripada
64 kes pada 2014 kepada 104 kes pada 2018.

Statistik sama
turut menunjukkan 38 kes dengan nilai kerugian RM849,980 direkodkan bagi enam
bulan pertama 2019.

Situasi ini amat membimbangkan selepas Kementerian Pelancongan, Seni dan Budaya (MOTAC) memansuhkan Lesen Khas Umrah (LKU) pada 1 September lalu bagi membolehkan lebih ramai ejen mengendalikan pakej umrah dengan memberi kelonggaran kepada syarat lesen khas itu.

Laporan khas AlHijrah Online yang turut menemubual
tiga mangsa penipuan umrah membabitkan syarikat dan individu bergelar “dato”
yang menawarkan pakej umrah serendah RM1,500 kepada 250 penduduk PPR Kerinchi di
Lembah Pantai.

Mangsa sepatutnya diterbangkan ke Tanah Suci
pada Oktober tahun lalu, sebaliknya mereka ditipu dan tidak ke Makkah sehingga
ke hari ini.

“Memang orang kita mudah ditipu. (Mereka yang menipu) licik dengan guna modus operandi bawa jemaah jumlah kecil dahulu.

“Kumpulan awal akan pergi dulu tapi kumpulan lepas itu tipu. Mereka memang rancang tipu untuk lima tahun akan datang,” kata Nadzim menegaskan ramai menjadi mangsa kerana bayaran murah selain “diyakinkan” dengan kumpulan terdahulu yang dibawa ke Makkah.

Menurut seorang mangsa yang bergelar “haji”, kumpulan pertama hanya membayar RM500 pada 2015 dan diterbangkan ke Makkah untuk ibadah umrah.

Ia diikuti kumpulan kedua setahun berikutnya
dengan bayaran RM1,000 setiap jemaah dan bayaran RM3,800 pada 2017.

Namun ketika trip pada tahun lalu (2018), pakej
umrah itu dibatalkan tanpa sebarang sebab dengan sekurang-kurangnya 250 mangsa dari
PPR Kerinchi ditipu.

“Ramai lagi mangsa yang kena tipu bukan hanya di PPR Kerinchi, di kawasan lain di Lembah Pantai ramai kena tipu dari golongan pesara, ibu tunggal, surirumah dan warga emas,” katanya enggan dinamakan atas faktor keselamatan.

Ditanya mengenai desas desus Majlis Kawal Selia
Umrah (MKSU) yang mungkin dibubarkan, Nadzim yang mendengar berita sama berkata,
beliau mahu pihak terbabit menjelaskan sebab tindakan itu diambil.

“Saya ada dengar khabar ini (MKSU) mungkin dibubarkan.
Jika benar ia langkah ke belakang dalam menangani penipuan umrah. Ia akan buka
ruang kepada lebih banyak penipuan,” katanya. – AlHijrah Online/Syed Azwan Syed
Ali


WARGA EMAS DIDAKWA LAKUKAN SEKS LUAR TABII DENGAN KAMBING

KUALA KUBU BHARU: Seorang warga emas didakwa di Mahkamah Sesyen di sini hari ini, atas tuduhan melakukan persetubuhan luar tabii dengan seekor kambing betina sehingga mati, empat bulan lalu.

Tertuduh, Shaari Hasan, 60, mengaku tidak bersalah selepas pertuduhan dibaca jurubahasa mahkamah di hadapan Hakim Nurul Mardhiah Mohammed Redza.

Tertuduh yang merupakan penganggur didakwa sengaja melakukan persetubuhan luar tabii dengan seekor kambing betina di belakang sebuah rumah di Kampung Sungai Buaya, Rawang pada jam 1.30 petang, 27 Julai lalu.

Warga emas itu didakwa di bawah Seksyen 377 Kanun Keseksaan yang membawa hukuman penjara sehingga 20 tahun serta denda atau sebat, jika sabit kesalahan.

Terdahulu, Shaari mengaku bersalah selepas pertuduhan terhadapnya dibacakan, namun ketika barang kes iaitu baju-T berwarna hijau dan seluar panjang coklat yang dirampas semasa kejadian ditunjukkan kepadanya, dia tidak mengaku pakaian itu adalah miliknya.

Namun Hakim Nurul Mardhiah kemudiannya memaklumkan bahawa pengakuan bersalah Shaari atas pertuduhan itu tidak boleh diterima memandangkan tertuduh tidak mengaku barang-barang kes itu.

Timbalan Pendakwa RayaSiti Khadijah Amir Hamdzah yang mengendalikan pendakwaan tidak menawarkan jaminan terhadap tertuduh memandangkan pertuduhan terhadapnya merupakan kesalahan serius.

Bagaimanapun, peguam bela Zolazrai Zolkapli yang mewakili tertuduh memohon jaminan dibenarkan atas alasan anak guamnya tinggal seorang diri selain telah berusia 60 tahun.

Mahkamah kemudian tidak membenarkan tertuduh diikat jamin dan menetapkan 24 Disember ini untuk sebutan semula kes.

Sebelum ini, AlHijrah Online melaporkan seorang suspek berusia 60 tahun ditahan polis selepas terlibat kes persetubuhan luar tabii dengan seekor kambing betina sehingga haiwan itu mati di Kampung Sungai Buaya, Serendah.

Ketua Polis Daerah Hulu Selangor, Supt Arsad Kamaruddin berkata kejadian kira-kira 1.30 petang itu disedari seorang wanita berusia 45 tahun selepas mendengar bunyi mengembek dari kandang kambingnya yang terletak di belakang rumah.

“Pemeriksaan mendapati seorang lelaki yang dikenalinya dalam keadaan separuh bogel bangun dari sebelah kambing milik pengadu.

“Pengadu kemudian membuat pemeriksaan dan mendapati seekor kambing betina telah mati,” katanya dalam kenyataan hari ini.

–AlHijrah Online


PENDUDUK BERARAK GUNA LORI BERHIAS ALUN TAKBIR RAYA

JOHOR BAHRU: Penduduk Kampung Sungai Tiram di sini bakal mencipta kelainan tersendiri dalam mengalunkan takbir Hari Raya Aidilfitri pada malam terakhir Ramadan nanti, dengan berarak menaiki lori berhias berkonsepkan reka bentuk masjid.

Pengasasnya Saiful Abdul Rashid, 67, berkata idea untuk mengadakan perarakan yang dinamakan Program Malam Gema Takbir itu tercetus bagi menarik anak-anak muda daripada berhimpun atau melepak di kampung pada malam raya.

Beliau berkata program tradisi yang diadakan sejak 1997 tersebut berjaya menarik perhatian ramai sehinggakan penduduk sanggup menanti di hadapan rumah dan tepi jalan raya untuk menyaksikan perarakan yang dilimpahi pelbagai cahaya berwarna-warni itu.

“Pada awalnya kita bermula dengan hanya sebuah lori dan menggunakan lampu kalimantang yang digantung, selepas itu, pada tahun berikutnya, barulah ada ilham supaya lori dihias dan ia diteruskan tahun demi tahun,” katanya kepada Bernama di sini.

Menurutnya, program pada tahun ini pastinya lebih meriah kerana sebanyak lima lori akan digunakan untuk perarakan yang akan membabitkan jarak sejauh 10 kilometer.

Saiful berkata setiap lori memerlukan tenaga kira-kira 10 orang untuk menyiapkan hiasan yang menggunakan bahan seperti kayu sebelum ditambah dengan pelbagai dekorasi dan cahaya.

“Kita giat membuat persiapan sejak pertengahan Ramadan ini dan tentunya program ini akan lebih meriah kerana orang ramai dapat pulang ke kampung halaman pada tahun ini,” katanya.

Sementara itu, Ahli Majlis Bandaraya Pasir Gudang Fauzi Faizal berkata usaha penduduk kampung yang mengekalkan tradisi itu sehingga kini perlu diberikan pujian dan ia juga boleh dijadikan sebagai produk pelancongan di negeri ini berdasarkan keunikannya.

Beliau turut bercadang untuk mengadakan pertemuan dengan Pengerusi Jawatankuasa Pelancongan, Alam Sekitar, Warisan dan Budaya negeri K.Raven Kumar bagi memasukkan program berkenaan dalam kalendar pelancongan Johor.

“Saya fikir di Johor, kampung ini satu daripada kampung yang menganjurkan program seumpama ini dan ia konsisten sejak lebih 20 tahun lepas, jadi saya fikir ia layak dimasukkan di dalam kalendar pelancongan negeri sekali gus menarik pelancong ke sini,” katanya.–AlHijrah Online


PEKERJA SYARIKAT DIBENAR BEROPERASI WAKTU PKP WAJIB JALANI SARINGAN COVID-19

KUALA LUMPUR: Majikan yang memohon untuk beroperasi ketika Perintah Kawalan Pergerakan (PKP) dalam sektor yang dibenarkan kerajaan perlu memastikan pekerja mereka menjalani saringan COVID-19.

Menteri Kanan Perdagangan Antarabangsa dan Industri (MITI), Datuk Seri Azmin Ali berkata peraturan itu adalah langkah keselamatan bagi menjamin semua pihak yang dibenarkan bekerja bebas wabak penyakit itu.

“Sebagai langkah keselamatan untuk menjamin semua pekerja syarikat-syarikat yang dibenarkan beroperasi adalah bebas dari COVID-19, MITI akan bekerjasama dengan Kementerian Sumber Manusia menerusi Pertubuhan Keselamatan Sosial (PERKESO) di mana pekerja-pekerja diwajibkan menjalani saringan COVID-19.

“Majikan yang memohon untuk beroperasi perlu memastikan pekerja-pekerja menjalani saringan di lebih 3,000 panel klinik kesihatan PERKESO di seluruh negara mengikut garis panduan yang ditetapkan oleh KKM (Kementerian Kesihatan Malaysia),” katanya pada sidang media khas yang disiarkan di stesen TV tempatan hari ini.

Azmin berkata syarikat-syarikat yang dibenarkan beroperasi wajib mengemukakan senarai pekerja yang terlibat semasa tempoh PKP dan memastikan pergerakan pekerja terbabit hanya terhad dari rumah ke kilang/premis sahaja.

“Syarikat hendaklah menyediakan alat saringan suhu badan atau thermal scanner serta saringan gejala batuk, sakit tekak atau sesak nafas. Bacaan bagi setiap pekerja hendaklah direkod dan disimpan untuk tempoh sekurang-kurangnya tiga bulan untuk rujukan,” katanya.

Azmin berkata syarikat di dalam sektor-sektor yang dibenarkan beroperasi wajib mematuhi syarat-syarat Standard Operating Procedure (SOP) yang ditetapkan bagi sektor masing-masing.

“Kebenaran beroperasi ini juga tertakluk kepada pematuhan syarat-syarat yang ditetapkan oleh KKM dan garis panduan oleh lain-lain agensi penguatkuasaan.

“Pematuhan ini adalah seiring dengan akujanji yang dipersetujui syarikat semasa mereka membuat permohonan untuk meneruskan operasi sepanjang PKP,” katanya.

Jemaah Menteri bersetuju membenarkan beberapa sektor ekonomi tambahan beroperasi secara berperingkat dengan garis panduan penjagaan kesihatan dan kawalan pergerakan yang ketat.

Sektor tambahan yang diberikan kebenaran beroperasi itu adalah industri automotif; industri mesin dan peralatan; industri aeroangkasa; projek-projek pembinaan dan perkhidmatan berkaitan pembinaan; perkhidmatan sains, profesional dan teknikal termasuk penyelidikan dan pembangunan (R&D); perkhidmatan kesihatan sosial termasuk perubatan tradisional yang berdaftar; perkhidmatan kedai hardware, kedai barangan elektrik dan elektronik dalam pemborongan dan peruncitan; dan perkhidmatan dobi. – AlHijrah Online/ Syed Azwan Syed Ali


KORONAVIRUS: TIGA LAGI KES POSITIF, JUMLAH TERKINI TUJUH

KUALA LUMPUR: Tiga lagi kes positif 2019 novel koronavirus dilaporkan, menjadikan jumlah kes yang disahkan di negara ini meningkat kepada tujuh setakat ini.

Menurut kenyataan Ketua Pengarah Kesihatan Datuk Dr Noor Hisham Abdullah yang dikeluarkan awal pagi ini, kesemua tujuh kes itu melibatkan warganegara China.

Tiga kes positif terbaharu itu membabitkan seorang kanak-kanak berumur empat tahun yang dirawat di wad isolasi Hospital Sultanah Maliha, Langkawi; seorang lelaki berusia 52 tahun yang dirawat di wad isolasi di Hospital Sultanah Aminah, Johor Bahru dan seorang wanita.

Wanita itu terdahulunya berstatus negatif tetapi telah mengambil keputusan untuk tinggal di Malaysia bagi menjaga kedua-dua anaknya yang sedang menerima rawatan di wad isolasi Hospital Sungai Buloh setelah mereka (kedua-dua anaknya) dikesan positif.

Sebelum ini, terdapat empat kes positif koronavirus dilaporkan di negara ini.

Dr Noor Hisham berkata satu kes masih menunggu keputusan makmal.

Beliau berkata Kementerian Kesihatan sentiasa memastikan kesiapsiagaan dan respons terhadap wabak penyakit dapat dilaksanakan dengan cepat dan baik.

Kapasiti dan keupayaan sedia ada ditingkatkan bagi menangani kejadian jangkitan koronavirus, katanya. — BERNAMA


AHLI POLITIK PERLU HENTI KELUAR FATWA SECARA TIDAK BERTANGGUNGJAWAB – SULTAN SELANGOR

KUALA LUMPUR: Rakyat terutama pemimpin politik diingatkan agar segera memberhentikan perbuatan mengeluarkan fatwa secara tidak bertanggungjawab demi memelihara perpaduan rakyat di negara ini.

Sultan Selangor, Sultan Sharafuddin Idris Shah bertitah, baginda tidak sanggup melihat rakyat berpecah-belah kerana tindakan sesetengah pemimpin politik yang tidak bertanggungjawab.

“Ingatan beta ini tidak bermaksud menyebelahi mana-mana pihak atau golongan mana-mana parti politik. Malah beta memilih untuk mengeluarkan kenyataan ini selepas pilihan raya negeri dan pilihan raya kecil selesai bagi mengelakkan kenyataan beta disalahertikan sebagai memihak sesuatu kumpulan politik.

“Beta menyeru agar janganlah agama diperalatkan bagi meraih sokongan kerana rakyat akan menjadi mangsa kepada perbalahan orang-orang politik yang menunggang agama demi kepentingan diri,” titah baginda dalam satu kenyataan hari ini.

Sultan Sharafuddin turut menyeru kepada pihak polis agar mengambil tindakan yang pro aktif di dalam menyiasat dan mengambil tindakan terhadap mereka yang membangkitkan isu-isu sensitif yang melibatkan agama, kaum dan kedudukan Raja-Raja Melayu.

Ia agar menjadi satu pengajaran dan ketakutan kepada pihak yang berhasrat melakukan perkara yang sama di masa hadapan.

Dalam pada itu baginda yang juga Pengerusi Majlis Kebangsaan Hal Ehwal Ugama Islam bertitah fatwa hanya boleh dikeluarkan oleh Jawatankuasa Fatwa Negeri-negeri atau mufti negeri setelah mendapat perkenan dari raja bagi setiap negeri yang mengeluarkan sesuatu fatwa itu.

Selain itu, Jawatankuasa Muzakarah Kebangsaan di bawah Majlis Kebangsaan Hal Ehwal Ugama Islam (MKI) juga bertanggungjawab di dalam mengeluarkan pandangan hukum setelah perbincangan dengan mufti-mufti dari setiap negeri diadakan dan setelah mendapat perkenaan dari Majlis Raja-raja.

“Sesuatu Fatwa yang dikeluarkan bukan semata-mata atas dasar pandangan individu seorang mufti sahaja, bahkan ia dibuat secara kesepakatan majoriti ahli samada di dalam Jawatankuasa Muzakarah Kebangsaan MKI dan Jawatankuasa Fatwa Negeri-negeri yang terdiri daripada alim ulama’ dan mereka yang pakar dalam bidang masing-masing.

“Ini adalah bagi memastikan fatwa yang dikeluarkan adalah tepat dan membawa kebaikan kepada umat Islam dan seluruh rakyat. Sebaliknya sekiranya Fatwa dibenarkan untuk dikeluarkan oleh orang-orang politik dan pemimpin-pemimpin politik ianya akan pasti mencetuskan perbalahan, perpecahan, keganasan di dalam masyarakat yang akhirnya meranapkan tamadun sesuatu bangsa,” titah baginda.

Sultan Selangor turut menegaskan Raja-Raja Melayu dan Majlis Raja-Raja mempunyai peranan di dalam memelihara hak orang-orang Melayu dan agama Islam sentiasa terjamin selain bertanggungjawab menjamin hak dan keselamatan kaum-kaum lain yang membentuk rakyat Malaysia.

Baginda menyeru semua pemimpin politik khususnya mereka yang senior dan veteran supaya mengelak dari memecahbelahkan rakyat di negara ini sebaliknya mengambil pendekatan bagi menanam dan memupuk semangat perpaduan yang erat di kalangan semua kaum yang berlainan agama demi menjamin kesejahteraan negara. — AlHijrah Online


MOHD NA’IM PERJELAS ISU B40, M40 BAYAR KOS PENUH HAJI

MAKKAH: Jemaah haji dalam kalangan B40 dan M40 yang terpilih ke Tanah Suci selepas membuat rayuan perlu membayar kos haji penuh berjumlah RM30,850 seorang kerana mereka tidak berada dalam giliran menunaikan haji tahun semasa.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata keutamaan menunaikan ibadat haji bagi tahun ini diberikan kepada mereka yang tersenarai melaksanakannya pada 2020, 2021 dan 2022 yang tertangguh akibat pandemik COVID-19.

“Apabila ada kekosongan, kita buka giliran kepada mereka yang berada di luar giliran. Giliran mereka ini mungkin pada 2025, 2026 atau 2027 dan layak menerima bantuan kewangan haji pada tahun-tahun itu.

“Tetapi apabila mereka ini membuat rayuan dan berjaya, polisi rayuan ini ialah mereka yang ada kemampuan atau istito’ah (membayar jumlah penuh),” katanya ketika sesi ramah mesra bersama jemaah haji di Ibu Pejabat Tabung Haji (TH) Makkah, Abraj Janadriyah di sini.

Beliau menjawab soalan diajukan seorang jemaah haji wanita bertanyakan mengapa jemaah haji dalam kalangan B40 dan M40 yang terpilih menunaikan haji selepas membuat rayuan perlu menanggung kos haji seperti golongan T20.

Bayaran haji untuk jemaah haji Muassasah bagi kumpulan B40 yang pertama kali menunaikan haji tahun ini kekal pada kadar RM10,980 seorang, manakala RM15,980 seorang bagi M40.

Dalam sidang media selepas itu, Mohd Na’im menjelaskan terdapat 60,000 pendeposit TH yang sedang menunggu giliran dan sanggup membayar jumlah penuh berkenaan, namun tidak terpilih.

“Bayangkan kalau mereka yang merayu ini potong giliran, dapat pula bantuan kewangan, sedangkan ada yang lain berkemampuan dan bersetuju untuk membayar RM30,850 tetapi tidak berjaya dalam rayuan,” katanya.

Selain itu, beliau berkata terdapat 69 jemaah haji B40 dan M40 yang menerima tawaran menunaikan haji pada tahun ini menolak bantuan kewangan haji dengan membayar kos penuh kerana mengetahui bahawa istito’ah sebagai asas kewajipan haji.

Sementara itu, Mohd Na’im berkata kesemua 31,600 jemaah haji Malaysia telah berada di Makkah dengan penerbangan terakhir membawa 357 bakal haji tiba di Jeddah pada malam tadi.

Beliau turut memaklumkan terdapat 56 jemaah haji dirawat di wad pusat rawatan TH dan lima di fasiliti kesihatan Arab Saudi.

Dalam pada itu, seorang jemaah haji wanita berusia 75 tahun meninggal dunia akibat jangkitan kuman dalam paru-paru pada 19 Jun lepas, menjadikan dua jemaah haji negara meninggal dunia setakat ini. — AlHijrah Online


Dakwaan wang kertas mengandungi lemak babi perlu bukti kukuh

KUALA LUMPUR – Pihak berkaitan digesa membuat semakan makmal dan
mengemukakan bukti atas dakwaan penggunaan lemak babi dalam proses menghasilkan
wang kertas negara agar tidak menimbulkan kekeliruan dan kegusaran orang ramai.

Mufti Wilayah Persekutuan, Datuk Seri Dr. Zulkifli Mohamad al-Bakri berkata,
pihaknya tidak akan mengesahkan sebarang dakwaan terhadap isu tersebut selagi
kajian terperinci berkaitan kebenaran dakwaan itu belum dilakukan.

“Saya tak kata apa-apa lagi, mesti datangkan bukti, mesti datangkan
dalil, mesti disahkan oleh badan yang berautoriti untuk mengenal pasti, maka
cara itulah kita mencermati dan kita seboleh-bolehnya elakkan sebarang bentuk
kenyataan-kenyataan yang kadang-kadang yang boleh mengeruhkan lagi isu ini,”
katanya dalam sidang media pada program Konvensyen Rahmah Perak Darul Ridzuan
di Dewan Saidina Abu Bakar, Institut Tadbiran Islam Perak (Intim), Ipoh, pagi
tadi.

Tambahnya, beliau yakin kerajaan akan mengambil tindakan sewajarnya
jika dakwaan itu disahkan benar.

Semalam, seorang pensyarah di Universiti Sains Malaysia (USM), Prof Dr.
Zhari Ismail mendakwa wang kertas negara dipercayai mengandungi lemak babi dan
perkara itu dimaklumkan sendiri oleh pihak yang terlibat dalam penghasilan wang
berkenaan.

Menerusi laporan dalam portal berita itu, Dr. Zhari memberitahu yang
pihaknya telah memaklumkan mengenai perkara tersebut kepada Bank Negara Malaysia
(BNM) untuk tindakan lanjut dan kini sedang menjalankan kajian.


BANTUAN KHAS KEWANGAN SEBULAN GAJI UNTUK PENJAWAT AWAM JOHOR

ISKANDAR PUTERI: Johor hari ini mengumumkan bantuan khas kewangan berbentuk sebulan gaji atau minimum RM1,000 kepada kira-kira 13,400 orang penjawat awam dan penjawat awam Persekutuan yang dibayar gaji di negeri ini.

Menteri Besar Datuk Onn Hafiz Ghazi berkata pemberian berkenaan adalah sebagai menghargai jasa penjawat awam dalam menjayakan dasar-dasar kerajaan.

Menurut beliau, bantuan khas kewangan berkenaan akan turut diterima penjawat awam agensi kerajaan pusat yang dibayar negeri, guru Kelas Agama dan Fardu Ain (KAFA), petugas Pusat Pemulihan Dalam Komuniti (PDK) serta guru Tadika Islam Johor (TAJ).

Beliau berkata bantuan tersebut akan dibayar sebanyak dua kali iaitu pada akhir bulan ini dan sebelum menjelang Hari Raya Aidilfitri tahun 2023.

“Mereka (penjawat awam) bekerja dengan bersungguh-sungguh bagi memastikan rakyat mendapat manfaat yang maksimum daripada dasar-dasar kerajaan.

“Mudah-mudahan, sumbangan ini dapat memberi motivasi dalam kalangan penjawat awam untuk terus memberikan perkhidmatan yang cemerlang kepada rakyat,” kata beliau ketika membentangkan Belanjawan Johor 2023 pada persidangan Dewan Undangan Negeri (DUN) Johor ke-15 di Bangunan Sultan Ismail, Kota Iskandar, di sini, hari ini.

Onn Hafiz (BN-Machap) berkata kerajaan negeri prihatin dengan kebajikan penjawat awam dalam memastikan mereka dapat memberi perkhidmatan terbaik kepada rakyat, termasuk menyediakan kemudahan pinjaman perumahan yang fleksibel dan tidak membebankan.

Beliau berkata dalam meneruskan kesinambungan kemudahan pinjaman perumahan kepada penjawat awam Johor, kerajaan negeri telah mengambil langkah proaktif menambah baik struktur pengurusan pinjaman perumahan.

“Kami akan melaksanakan penyerahan permohonan baharu di bawah Skim Pinjaman Perumahan Kerajaan Negeri Johor kepada Lembaga Pembiayaan Perumahan Sektor Awam (LPPSA) berkuat kuasa Januari 2023.

“Selain meringankan beban kewangan kerajaan negeri, ia juga akan memberi manfaat kepada lebih ramai peminjam dengan had kelayakan pinjaman yang lebih tinggi dan tempoh maksimum pinjaman sehingga 35 tahun,” tambah beliau.

Selain itu, Onn Hafiz berkata kerajaan negeri akan mengekalkan pinjaman tanpa faedah sebagaimana yang telah dilaksanakan sejak 1 Mac 2014.–AlHijrah Online


KERAJAAN CADANG LANTIK GURU TAKMIR DALAM KALANGAN ORANG ASLI

KUALA LUMPUR: Kerajaan bercadang untuk mewujudkan program khas melantik guru takmir dalam kalangan masyarakat orang asli sebagai antara usaha untuk meningkatkan syiar Islam dalam kalangan golongan itu.

Menteri di Jabatan Perdana Menteri, Senator Datuk Dr Zulkifli Mohamad Al-Bakri berkata, cadangan itu juga bertujuan memastikan setiap penempatan orang asli mempunyai guru takmir.

“Asalnya memang guru takmir di bawah Jabatan Kemajuan Islam Malaysia (JAKIM) dengan kerjasama Jabatan Agama Islam Negeri (JAIN) yang mengaturkan tempat-tempat pengajaran.

“Tetapi kita hendak kalau boleh ada sedikit perubahan yang lebih bersifat holistik, yang lebih bersifat menyeluruh dari segi penyampaian dan tugasannya supaya semua tempat ada guru-guru takmir, insya-Allah,” katanya.

Zulkifli berkata perbincangan lanjut mengenainya sedang dilakukan dan ia dijangka dilaksanakan dalam masa terdekat.

Jelas beliau, guru takmir yang dilantik akan memfokuskan kepada fardhu ain serta perkara-perkara asas fardhu kifayah seperti solat dan puasa.

Beliau berkata demikian kepada media selepas merasmikan program Kembara Kasih Mualaf 2020 di Kampung Kuala Boh, Ringlet, Cameron Highlands hari ini.

Program berkenaan dianjurkan Jabatan Agama Islam Wilayah Persekutuan (JAWI) dengan kerjasama JAKim, Jabatan Agama Islam Negeri Pahang (JAIP), Jabatan Kemajuan Orang Asli (JAKOA) dan Pejabat Menteri di Jabatan Perdana Menteri. — AlHijrah Online.


Sukarelawan kutip 1 tan sampah di Hutan Lipur Gunung Pulai 1

PONTIAN – Bukan sahaja plastik dan sisa makanan, tetapi sampah  seperti lampin pakai buang dan karpet turut ditemui di Hutan Lipur Gunung Pulai 1 yang mempunyai kawasan air terjun semula jadi.

Lebih membimbangkan, jumlah sampah sarap yang dikutip sewaktu program Clean Up The World 2019 oleh Persatuan Belia Sekawan dan Koperasi Sri Sekawan Kulaijaya Berhad mencecah hampir 1 tan.

Pengerusi  Koperasi Sri Sekawan Kulaijaya Berhad, Jamalludin Abdul Hamid berkata,  sikap pengunjung yang tidak mengambil berat soal kebersihan dikenal pasti menjadi punca utama lambakan sampah di Hutan Lipur Gunung Pulai 1.

Lebih membimbangkan, sisa makanan yang dibiarkan di atas tanah akan  mengundang kehadiran lalat dan seterusnya tikus yang menjadi punca utama penularan penyakit kencing tikus atau leptospirosis.

“Penyakit kencing tikus bukan perkara baharu. Hutan Lipur Gunung Pulai 1 pernah ditutup sebelum ini kerana wabak penyakit ini.

“Namun, ia seakan tidak memberi pengajaran kepada orang ramai yang datang ke sini agar mengutamakan soal kebersihan,” katanya.

Jamalludin memberitahu, jumlah pengunjung ketika musim cuti sekolah mencecah hampir 10,000 orang manakala pada cuti umum seperti Hari Pekerja dan Tahun Baharu Cina jumlahnya meningkat kepada 13,000.

“Kami mengingatkan pengunjung supaya mereka membawa sampah turun dari kawasan gunung dan air terjun.

“Ini bagi mengelak sampah berlonggok di kawasan gunung dan air terjun.  Kawasan rekreasi ini merupakan kawasan awam yang mana pengunjung perlu menjaga kebersihan,” katanya.

Ditanya tentang program tersebut,  katanya pihaknya berbesar hati dengan kerjasama diberikan Majlis Perbandaran Kulai (MPKu), Desa Lestari Kementerian Pembangunan Luar Bandar, Suruhanjaya Koperasi Malaysia, IRDA dan Jabatan Perhutanan.

“Program  turut mendapat kerjasama dari pengunjung yang hadir. Seramai 300 orang  menyertai program bagi membersihkan kawasan Hutan Lipur Gunung Pulai 1,”  katanya. – SINAR HARIAN


KUMPULAN PERTAMA JEMAAH UMRAH MALAYSIA BERLEPAS

SEPANG: Kumpulan pertama jemaah umrah dari Malaysia berlepas hari ini selepas kerajaan membenarkan rakyat Malaysia ke luar negara dan kebenaran menjalankan ibadah umrah oleh Arab Saudi.

Seramai 11 orang jemaah dalam kumpulan pertama tersebut yang mengikuti pakej umrah melalui Emraz Travel and Tour.

Ketua Pegawai Eksekutif Emraz Travel and Tours Dr Zulkarnain Endut berkata persediaan awal telah dilakukan terutamanya berkaitan prosedur operasi standard (SOP) pelaksanaan ibadah umrah.

“Kita sentiasa kemas kini maklumat daripada Arab Saudi melibatkan SOP dan pelaksanaan ibadah umrah. Selain itu perancangan kita juga sentiasa berpandukan SOP di Malaysia,” katanya.

Dr Zulkarnain berkata pihaknya membuat keputusan untuk menerbangkan jemaah pada penerbangan terawal ini berikutan permintaan tinggi oleh jemaah-jemaah yang tidak dapat meneruskan perjalanan umrah mereka sejak penularan COVID-19 Mac tahun lalu.

Cabaran utama dalam pengurusan jemaah kali ini katanya adalah dalam memastikan pematuhan SOP setiap jemaah terutama memenuhi syarat-syarat ditetapkan Arab Saudi seperti lengkap divaksin.

Sementara itu Norfazila Abdul Rahim, salah seorang jemaah kumpulan pertama itu yang ditemui Berita AlHijrah menzahirkan rasa syukur atas kebenaran ibadah umrah oleh pihak berkuasa.

“Alhamdulillah syukur sangat-sangat kerana terpilih menjadi antara yang terawal dapat menunaikan umrah selepas dibenarkan kerajaan,” katanya.

Perdana Menteri Datuk Seri Ismail Sabri Yaakob pada Ahad lalu mengumumkan rakyat Malaysia boleh ke luar negara tanpa perlu membuat permohonan My TravelPass Jabatan Imigresen.

Bagaimanapun arahan kuarantin wajib apabila pulang ke tanah air masih kekal.

Sebelum ini, Kementerian Haji dan Umrah Arab Saudi mengumumkan hanya individu yang sudah lengkap divaksin yang diluluskan negara itu, dibenarkan menunaikan umrah dan melawat Masjidilharam dan Masjid Nabawi, berkuat kuasa 10 Oktober lalu. – AlHijrah Online


TRUMP TERGURIS DENGAN KENYATAAN DR MAHATHIR?

Agak menghairankan juga apabila Pejabat Kedutaan Amerika Syarikat (AS) di Kuala Lumpur melahirkan rasa kurang puas hati terhadap kenyataan Perdana Menteri, Tun Dr Mahathir Mohamad yang menyentuh pentadbiran Presiden Donald Trump.

Ia merujuk kepada kenyataan Dr Mahathir pada sidang akhbar selepas perasmian Persidangan Ketiga Liga Parlimen Al Quds di Kuala Lumpur yang berlangsung beberapa hari lalu.

Ulasan Dr Mahathir dikatakan menyinggung dan menurut pejabat kedutaan AS lagi, tidak melambangkan hubungan baik di antara AS dan Malaysia berkaitan dengan pelan damai Palestin dan Israel yang direncanakan oleh Washington.

Tidak perlu diperdebatkan merit pelan damai itu yang diolah dengan hanya mengambil kira pandangan sebelah pihak sahaja iaitu Israel sambil tidak mengendahkan hak Palestin. Sebab itu juga hampir 40 peratus Tebing Barat yang kini adalah penempatan haram Yahudi, Baitulmaqdis dan Bukit Golan akan menjadi milik Israel, ihsan dari pelan damai Trump itu.

Malah tanah air Palestin yang terdiri dari Semenanjung Gaza dan Tebing Barat terpisah secara fizikal di antara satu sama lain seperti yang wujud ketika ini.

Kemungkinan jua apabila Dr Mahathir menyarankan supaya Trump meletak jawatan presiden kerana mengamalkan sikap tidak adil yang begitu melampau dianggap oleh pejabat kedutaan sebagai tidak diplomatik, lebih-lebih lagi saranan itu datang dari negara kecil seperti Malaysia.

Tetapi bukan satu perkara yang pelik dan asing apabila pemimpin dunia mempersendakan Trump kerana Presiden AS itu walaupun amat berkuasa dan berpengaruh, tindak tanduknya jarang mengikut norma protokol diplomasi antarabangsa.

Sebab itu secara terbuka atau di sebalik tabir, tidak menghairankan jika pandangan pemimpin lain terhadap Trump adalah agak mengejutkan dan kadang kala menjengkelkan.

Umpamanya perbualan yang ditangkap dengar dalam kalangan beberapa pemimpin dunia yang mempersendakan Trump ketika menghadiri Persidangan Pertubuhan Perjanjian Atlantik Utara (NATO) di London pada Disember lalu adalah contoh nyata.

Begitu jelas perbualan di antara Perdana Menteri Kanada, Justin Trudeau, Boris Johnson dari United Kingdom, Mark Rutte dari Belanda dan Presiden Emmanuel Macron dari Perancis telah mempersendakan Trump.

Tidak pula Jabatan Negara AS atau pejabat kedutaan mereka mengeluarkan nota bantahan terhadap tiga perdana menteri dan presiden negara asing ini kerana mengeluarkan kata-kata tidak diplomatik.

Memang benar banyak pemimpin dunia lain yang menghamburkan kata-kata kurang diplomatik terhadap Trump, tetapi kebanyakan pemimpin itu dianggap seteru AS.

Pemimpin tertinggi Korea Utara Kim Jong-un umpamanya sering menggelar Trump dengan pelbagai panggilan tidak senonoh seperti melabelkan Trump seorang yang tidak siuman. Begitu jua dengan Presiden Hassan Rouhani dari Iran atau Presiden Venezuela Nicolas Maduro sering melemperkan kata-kata kurang manis terhadap Trump.

Tidak menghairankan perkataan kurang enak keluar dari Jong-un, Rouhani atau Maduro kerana Trump sering campur tangan dalam hal ehwal ketiga-tiga negara tersebut. Tetapi agak janggal apabila pemimpin negara sekutu kuat AS mempersendakan Trump secara terbuka.

Tiada bantahan dari pejabat kedutaan AS ke atas sekutu mereka cuma Trump pulang lebih awal dari yang dijadualkan kerana kurang puas hati dengan keempat-empat pemimpin sekutu yang telah mempersendakan beliau.

Sebab itu tidak ada apa yang hendak dimusykilkan atau merasa marah dan kecewa seperti digambarkan oleh bantahan pejabat kedutaan AS di Kuala Lumpur kerana secara tersurat atau tersirat, begitu ramai pemimpin dunia lain telah menzahirkan sesuatu yang lebih hebat dari apa yang diperkatakan oleh Dr Mahathir terhadap Trump.

Kabel diplomatik adalah laporan sulit yang disalurkan oleh setiap pejabat kedutaan diseluruh dunia kepada negara masing-masing demi memberi laporan mengenai negara di mana kedutaan tersebut berada.

Kandungan kabel diplomatik pejabat kedutaan UK di Washington yang mengandungi hemat dutanya, Kim Darroch mengenai Trump adalah manifestasi sebalik tabir pandangan dunia diplomatik terhadap Trump sebagai Presiden AS.

Dalam laporan yang telah dibocorkan media British, Darroch menggambarkan Trump sebagai seorang pemimpin yang ‘lembab, kurang keyakinan dan tidak cekap’ dan era pentadbiran Trump akan berakhir dalam keadaan yang mengaibkan, menurut kabel diplomatik yang direncanakan Darroch itu.

Jika diambil kira pandangan pelbagai warna terhadap Trump, maka sudah pasti kenyataan Dr Mahathir itu tidaklah sehingga ke tahap memaksa Pejabat Kedutaan AS di Kuala Lumpur untuk mengeluarkan kenyataan bantahan sedemikian rupa. – AlHijrah Online


13 KEDAI MUSNAH TERBAKAR DI SERDANG

KUALA LUMPUR: Sebanyak 13 kedai termasuk sebuah kedai menjual emas musnah dalam kebakaran di Jalan Pasar, Pekan Baru Serdang dekat sini, awal pagi ini.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata pihaknya menerima maklumat berhubung kejadian melibatkan kedai berstruktur kayu dan batu itu pada 4.15 pagi.

Menurutnya, sepasukan anggota dari Balai Bomba dan Penyelamat Serdang, Bandar Tun Hussein Onn, Bangi dan Seksyen 7 tiba di tempat kejadian kira-kira 10 minit selepas menerima panggilan.

“Apabila anggota sampai, kebakaran melibatkan 70 peratus dan merebak ke kedai yang berhampiran namun setakat ini tiada mangsa yang dilaporkan terbabit.

“Bomba mengambil masa kira-kira satu jam untuk mengawal kebakaran,” katanya dalam kenyataan hari ini.-AlHijrah Online


N. SEMBILAN REKOD 958 KES HFMD SETAKAT 27 APRIL

SEREMBAN: Jabatan Kesihatan Negeri Sembilan merekodkan 958 kes penyakit kaki, tangan dan mulut (HFMD) di negeri ini sejak Januari hingga 27 April lepas.

Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan negeri S. Veerapan berkata bagi minggu epidemik (ME) ke-17, Seremban merekodkan jumlah tertinggi iaitu 81 kes, Port Dickson (16), Tampin (13), Jempol (12), Kuala Pilah (10), Rembau (6) dan Jelebu (1).

“Terdapat 13 wabak HFMD yang masih aktif iaitu lima di Rembau, masing-masing tiga di Port Dickson, dan Jempol manakala satu di Tampin dan Seremban yang kesemuanya melibatkan tadika atau taska serta rumah persendirian.

“Bilangan kes HFMD yang banyak dilaporkan pada tahun ini di negeri ini antara lain kerana pembukaan semula sektor pendidikan dan tempat-tempat awam,” katanya dalam kenyataan di sini, hari ini.

Veerapan berkata ibu bapa atau penjaga juga perlu sentiasa memantau kesihatan anak masing-masing dan tidak menghantar anak ke sekolah atau tadika jika mengalami gejala HFMD seperti demam, ulser di mulut, lepuh di tangan atau kaki.

Pada 5 Mei lepas, Ketua Pengarah Kesihatan Tan Sri Dr Noor Hisham Abdullah dilaporkan berkata terdapat peningkatan ketara kes HFMD dalam negara dengan 22,463 kes dilaporkan hingga ME ke-17/2022 iaitu peningkatan 12.8 kali ganda berbanding ME sama pada 2021 (1,752 kes).–AlHijrah Online


POLIS BURU SEORANG BEKAS TIMBALAN PENDAKWA RAYA

JOHOR BAHRU: Polis Johor sedang memburu seorang bekas timbalan pendakwa raya, Md Azar Izwan Mohd Arifin, bagi membantu siasatan sindiket pengubahan wang haram serta jenayah komersial.

Ketua Polis Johor, Datuk Ayob Khan Mydin Pitchay berkata, Md Azar Izwan, 42, diburu kerana dikaitkan dengan kes pengubahan wang haram membabitkan Pengasas Winner Dynasty Group, Datuk Seri Nicky Liow Soon Hee, 33.

“Bekas timbalan pendakwa raya ini dah tamat perkhidmatan. Saya minta mana-mana individu atau keluarga yang tahu kedudukannya boleh berhubung dengan pegawai polis, Asisten Superintendan V Prakash.

“Suspek memainkan peranan penting dalam sindiket membabitkan Datuk Seri Nicky Liow,” kata Ayob Khan dalam sidang media hari ini.

Jelasnya suspek dicari bagi membantu siasatan di bawah Seksyen 130 V hingga 130 ZB Kanun Keseksaan bagi kesalahan kumpulan jenayah terancang.

Katanya setakat ini berhubung kes terbabit, 92 individu telah ditangkap dalam beberapa siri serbuan di Puchong.

Daripada jumlah itu, 40 ditahan di bawah Akta Kesalahan Keselamatan (Langkah-Langkah Khas) 2012 (SOSMA).

Manakala bakinya dibebaskan selepas disiasat dan tidak terlibat secara langsung dalam kes terbabit. – AlHijrah Online


KERAJAAN PERPADUAN AKAN PASTIKAN NASIB PESAWAH TERBELA, PENDAPATAN MENINGKAT – PM

ALOR SETAR: Kerajaan Perpaduan akan memastikan nasib pesawah padi terbela dengan meningkatkan pendapatan mereka, kata Perdana Menteri Datuk Seri Anwar Ibrahim.

Sehubungan itu, beliau berkata beberapa projek rintis bagi penanaman padi lima musim dalam dua tahun telah dijalankan antaranya oleh Lembaga Kemajuan Pertanian Muda (MADA) dan Lembaga Zakat Negeri Kedah yang bertujuan meningkatkan hasil pengeluaran padi.

Anwar berkata sebanyak RM3 bilion diperlukan untuk menaik taraf infrastruktur di kawasan sawah padi bagi membolehkan penanaman padi lima musim dalam dua tahun dapat dilaksanakan.

Justeru, Anwar menggesa pesawah untuk memberikan kerjasama dalam menjayakan program itu bagi meningkatkan hasil pengeluaran padi yang sekali gus dapat meningkatkan pendapatan pesawah.

“Kalau ditanya apa niat Anwar? Saya kata saya nak pastikan dengan kerjasama rakan-rakan saya bahawa nasib pesawah padi di bawah pentadbiran kita yang tegas… kita nak tentukan pendapatan betul-betul tinggi, daripada RM1,200 naik ke RM1,800 sebulan,” kata beliau.

Perdana Menteri berkata demikian semasa berucap pada program Sentuhan MADANI peringkat Kedah bersama Peladang, Penternak, Nelayan, Penoreh dan Pekebun Kecil di Ibu Pejabat MADA di sini hari ini.

Turut hadir Timbalan Perdana Menteri Datuk Seri Dr Ahmad Zahid Hamidi, Menteri Pertanian dan Keterjaminan Makanan Datuk Seri Mohamad Sabu, Menteri Dalam Negeri Datuk Seri Saifuddin Nasution Ismail, Menteri Komunikasi dan Digital Fahmi Fadzil dan Ketua Setiausaha Negara Tan Sri Mohd Zuki Ali.

Anwar berkata antara infrastruktur yang perlu dinaik taraf ialah sistem pengairan dan jalan raya selain perbelanjaan input pertanian.

“Kita bincang bersama dengan Kementerian Pertanian dan Keterjaminan Makanan dan Lembaga Kemajuan Pertanian Muda, satu agensi yang sangat penting bukan sahaja di negeri Kedah tapi untuk negara Malaysia.

“Mereka kata kalau nak jayakan projek tanam lima musim dua tahun ini, kena ada beberapa infrastruktur, tali air, jalan dan macam-macam. Saya kata berapa? Dia jawab bukan untuk tahun ini, kita mesti mula untuk dua tiga tahun akan datang, tiga tahun paling kurang, mesti siap RM3 bilion,” kata beliau.

Sementara itu, Anwar berkata pengeluaran padi dalam negara sangat penting seperti yang terkandung dalam Dasar Agromakanan Negara bagi menjamin sara diri pengeluaran makanan.

“Negara tidak boleh import sepenuhnya, kalau apa-apa jadi kita mesti ada keperluan yang disebut sebagai sara diri daripada 50 peratus, sasarannya 65 peratus,” kata Anwar. –AlHijrah Online


LELAKI DISYAKI MABUK MAUT JATUH LONGKANG

KUALA LUMPUR: Seorang lelaki maut akibat terjatuh ke dalam longkang selepas kereta dipandunya terbabas di kawasan Pandan Perdana, di sini malam tadi.

Pengarah Jabatan Bomba dan Penyelamat Malaysia (JBPM) Selangor Morni Mamat berkata, kejadian tersebut berlaku kira-kira jam 9.37 malam melibatkan seorang lelaki warga tempatan berusia 40-an.

“Mangsa dipercayai mabuk dan kenderaan yang dipandunya telah mengalami kemalangan sebelum mangsa bertindak keluar daripada kenderaan lalu terjatuh ke dalam longkang,” katanya dalam satu kenyataan hari ini.

Ujarnya pihak bomba berjaya membawa mangsa keluar dari longkang dalam masa tiga minit dan disahkan meninggal dunia oleh pihak Kementerian Kesihatan (KKM).–AlHijrah Online


AMBIL IKTIBAR TRAGEDI ANAK BUNUH EMAK, JANGAN TERJERUMUS NAJIS DADAH

JOHOR BAHRU: Masyarakat perlu mengambil iktibar daripada tragedi anak mengelar leher ibunya yang membuktikan bahawa bahaya dadah sehingga boleh membunuh.

Pengarah Jabatan Siasatan Jenayah Narkotik Bukit Aman Datuk Razarudin Husain berkata, tragedi tersebut menunjukkan betapa seriusnya isu dadah di Malaysia.

“Tengoklah apa yang telah berlaku di Kedah, disebabkan dadah sampai sanggup kelar leher ibu, kemudian lari dan maut digilis lori.

“Kita dapat lihat kesan buruk akibat dadah yang perlu diuar-uarkan supaya anak bangsa kita tidak sesekali terjerumus mengambil najis dadah ini,” katanya semasa sidang akhbar di Ibu Pejabat Polis Kontinjen (IPK) Johor, hari ini.

Semalam, AlHijrah Online melaporkan seorang lelaki yang merupakan penagih dadah maut digilis lori selepas mengelar leher ibu kandung hingga meninggal dunia, dalam kejadian di Batu 5, Jalan Jeniang-Gurun, kira-kira jam 7 pagi tadi.

Ketua Polis Daerah Kuala Muda, ACP Adzli Abu Shah berkata, hasil siasatan mendapati mangsa, Sarah Jon, 70, dikelar pada leher dengan senjata dipercayai pisau tumpul oleh anak bongsu daripada empat beradik, pada jam 6.30 pagi.

Mangsa dipercayai melarikan diri selepas membunuh ibunya dengan menunggang motosikal namun mangsa digilis sebuah lori tangki pada jarak lebih dua kilometer dari rumah.

Hasil semakan pihak polis mendapati suspek mempunyai enam rekod jenayah termasuk empat berkaitan dadah.–AlHijrah Online


WARGA EMAS DIPUKUL SELEPAS LANGGAR REMAJA SEHINGGA MAUT

SUNGAI PETANI: Seorang pemandu warga emas dipukul oleh orang awam selepas terlibat dalam kemalangan sehingga mengakibatkan seorang penunggang motosikal maut di Jalan Sungai Petani-Kuala Ketil, malam tadi.

Menurut Ketua Polis Daerah Kuala Muda, Asisten Komisioner Adzli Abu Shah, dalam kejadian jam 9.15 malam tadi, lelaki berusia 57 tahun memandu kereta Proton Saga dikatakan cuba membuat pusingan U.

Namun tindakannya menekan brek secara mengejut mengakibatkan lima kenderaan termasuk empat buah motosikal yang berada di belakang keretanya gagal membrek lalu melanggar keretanya.

Kemudiannya, motosikal yang ditunggang remaja berusia 18 tahun gagal mengelak lalu merempuh kereta Proton Saga itu sehingga menyebabkan mangsa tercampak di tengah jalan.

Dalam masa yang sama, sebuah kereta Perodua Viva yang tidak nampak mangsa berada di atas jalan telah melanggar sehingga mengakibatkan mangsa mati.

Mangsa meninggal dunia di tempat kejadian kerana mengalami kecederaan serius di badan dan kepala.

Adzli berkata, ekoran kejadian pemandu kereta Proton Saga dipukul oleh orang awam kerana berang melihat remaja itu maut.

Lelaki itu yang cedera di kepala dan badan kemudiannya dibawa ke Balai Polis Padang Serai untuk tindakan lanjut.

Mayat remaja yang maut di hantar ke Hospital Sultan Abdul Halim untuk bedah siasat.

Kes disiasat mengikut Seksyen 41 (1) Akta Pengangkutan Jalan (APJ) 1987.—AlHijrah Online


Kempen Ramadan tanpa pembaziran

KUALA LUMPUR – Kadar pembaziran
yang tinggi dan peruntukan besar untuk pengurusan sisa pepejal setiap tahun
mendorong kerajaan untuk mengambil langkah proaktif mengadakan kempen ‘Ramadan
Tanpa Pembaziran’ tahun ini.

Menurut Menteri di Jabatan Perdana Menteri, Datuk Seri Dr Mujahid Yusof, pembaziran di negara ini amat membimbangkan sehingga memberi kesan kepada kewangan negara apabila terpaksa memperuntukkan lebih RM2 bilion untuk pengurusan sisa pepejal pada 2017.

Sinar Harian yang memetik laporan Bernama menyebutkan laporan Institut Penyelidikan dan Kemajuan Pertanian Malaysia (Mardi) menunjukkan rakyat di negara ini membuang 15,000 tan metrik makanan sehari dan 3,000 tan metrik daripadanya adalah makanan yang masih elok dan tidak sepatutnya dibuang.

“Tetapi, bahan sisa buangan itu
meningkat 15 hingga 20 peratus pada Ramadan. Jadi ubahlah sikap dan apabila ke
Bazar Ramadan, fikirlah 10 kali sebelum membeli kerana kita antara yang
menyumbang kepada pembaziran yang melampaui batas sehingga boleh merosakkan
alam sekitar,” katanya.

Beliau berkata demikian kepada
pemberita selepas melancarkan Majlis Pelancaran ‘Marhaban Ya Ramadan’ Peringkat
Kebangsaan di sini hari ini.

Turut hadir, Timbalan KPKT, Datuk
Raja Kamarul Bahrin Shah Ibni Raja Ahmad Baharuddin Shah; Ketua Pengarah Jakim,
Datuk Mohamad Nordin Ibrahim; dan Ketua Pengarah Institut Kefahaman Islam
Malaysia (IKIM), Prof Datuk Dr Azizan Baharuddin.

Menurut Mujahid, kempen ‘Ramadan
Tanpa Pembaziran’ akan diterajui Jabatan Kemajuan Islam Malaysia (Jakim) dengan
kerjasama Kementerian Perumahan dan Kerajaan Tempatan (KPKT), Kementerian
Tenaga, Sains, Teknologi dan Alam Sekitar dan Perubahan Iklim (Mestecc).

“Kerjasama itu sebagai satu projek rentas bertujuan untuk meningkatkan kesedaran rakyat supaya tidak membazir terutamanya pada Ramadan,” katanya.

Mujahid berkata tabiat pembaziran makanan dalam kalangan umat Islam khususnya pada Ramadan tidak selari dengan prinsip Maqasid Syariah.

“Kita selalu dengar ungkapan
jangan membazir, tetapi tidak pernah dikaji apa kesannya dalam kehidupan ini.
Inilah dasar Maqasid Syariah kerana ia menjaga bukan hanya diri kita tetapi
juga orang lain dan seluruh warga dunia dan ke atas bumi yang didiami,”
katanya.

Justeru, setiap umat Islam perlu
sentiasa peka terhadap setiap tindakan yang dilakukan dan implikasinya supaya
tidak melakukan perkara bertentangan dengan syariat.

Turut disampaikan bantuan kepada
724 masjid, surau Jumaat dan surau di seluruh Wilayah Persekutuan dengan
peruntukan RM8.6 juta sempena ketibaan Ramadan ini dan penyampaian watikah
pelantikan kepada 960 amil di 74 pusat pungutan zakat di seluruh Wilayah Persekutuan.


BUNG MOKTAR, ISTERI DIPERINTAH BELA DIRI TUDUHAN RASUAH RM2.8 JUTA

KUALA LUMPUR: Mahkamah Sesyen di sini hari ini memerintahkan Ahli Parlimen Kinabatangan Datuk Seri Bung Moktar Radin dan isterinya Datin Seri Zizie Izette Abdul Samad membela diri atas tiga pertuduhan rasuah berjumlah RM2.8 juta melibatkan pelaburan unit amanah Public Mutual Berhad, tujuh tahun lepas.

Hakim Rozina Ayob membuat keputusan itu selepas mendapati pihak pendakwaan berjaya membuktikan kes prima facie terhadap Bung Moktar, 64, dan Zizie Izette, 44, di akhir kes pendakwaan.

Pada 3 Mei 2019, Bung Moktar didakwa atas tiga pertuduhan memperoleh suapan berjumlah RM2.8 juta bagi mendapatkan kelulusan untuk FELCRA Berhad melabur RM150 juta bagi menyertai produk unit amanah Public Mutual Berhad manakala Zizie Izette pula dituduh bersubahat dengan suaminya berhubung perkara sama.

Bung Moktar, yang ketika itu Pengerusi Bukan Eksekutif FELCRA, dituduh menerima rasuah tersebut daripada ejen pelaburan melalui Zizie Izette di Public Bank cawangan Taman Melawati di sini pada 12 Jun dan 19 Jun 2015.–AlHijrah Online


PM JAMIN ISLAM TERUS DIMARTABAT, JAGA KEBAJIKAN RAKYAT BUKAN ISLAM

KUALA LUMPUR: Perdana Menteri Datuk Seri Anwar Ibrahim akan memastikan Islam sebagai agama Persekutuan terus dimartabatkan selain menyediakan peruntukan mencukupi bagi penganjuran program latihan dan pemahaman Islam.

Pada masa sama beliau turut memberi jaminan bahawa setiap hak warganegara bukan Islam kekal terpelihara serta mereka akan sentiasa disantuni dan mendapat keselesaan hidup.

“Saya akan memastikan dan akan terus mengulangi di negara ini, Islam adalah agama Persekutuan, saya akan terus mempertahankan akidah dan menegakkan agama ini, terus mempromosikan Islam dan menyediakan peruntukan mencukupi, sokongan untuk latihan, pemahaman serta pelaksanaan program Islam,” katanya.

Perdana Menteri berkata demikian ketika merasmikan Majlis Tilawah dan Menghafaz Al-Quran Peringkat Antarabangsa (MTHQA) ke-63 Tahun 1445H/2023M di Pusat Dagangan Dunia Kuala Lumpur di sini malam ini.

Turut hadir isteri Perdana Menteri Datuk Seri Dr Wan Azizah Wan Ismail dan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Sementara itu, Anwar berkata Islamofobia yang berlaku di dunia adalah disebabkan pihak tertentu yang mempunyai pemikiran dangkal terhadap Islam.

“Sebab itu bila berlakunya kebakaran al-Quran di Sweden, selain daripada mengecam, saya ambil keputusan mengarahkan jabatan dan penerbit al-Quran untuk menerbitkan dalam semua bahasa termasuk bahasa Sweden, sejuta al-Quran untuk disebarkan di Malaysia dan seluruh dunia.

“Lima belas ribu al-Quran telah dihantar ke Sweden untuk disebarkan ke universiti dan pusat pengajian supaya mereka dapat menilai dan membaca dan bagi saya, bagi kerajaan langkah ini lebih munasabah untuk memberikan kefahaman kepada mereka,” katanya.

Selain itu, Anwar berkata beliau dan Presiden Turkiye Recep Tayyip Erdogan akan membincangkan langkah-langkah susulan bagi menangani isu Islamofobia di New York, bulan depan.

Mengenai MTHQA, Anwar berkata ia adalah platform yang bukan sahaja menjurus kepada tilawah dan hafazan al-Quran tetapi juga usaha untuk meningkatkan kefahaman terhadap kitab suci itu.

Beliau berkata umat Islam harus mendalami dan menghayati al-Quran agar mampu memberi penjelasan dan pencerahan kepada rakyat berbilang kaum dan agama di negara ini.

MTHQA bermula hari ini hingga 24 Ogos melibatkan dua kategori iaitu pertandingan tilawah al-Quran serta hafazan al-Quran 30 juzuk.

MTHQA pada kali ini melibatkan 76 peserta dari 52 negara iaitu 24 lelaki dan 12 perempuan bagi kategori tilawah manakala 27 lelaki dan 13 perempuan bagi hafazan.

Malaysia menghantar empat wakil iaitu qari orang kurang upaya (OKU) penglihatan Muhammad Qayyim Nizar Sarimi dari Kelantan dan Nor Hidayah Abd Rahman dari Terengganu bagi kategori tilawah, manakala kategori hafazan ialah Ahmad Ikmal Mohd Ridhuan dari Johor dan Dian Karisma Mohd Japar dari Sabah.–AlHijrah Online


‘INI BUKAN CARANYA’ – PEJABAT MUFTI WILAYAH PERSEKUTUAN

KUALA LUMPUR: Pejabat Mufti Wilayah Persekutuan hari ini menegur tindakan sebuah madrasah yang meletakkan replika kayu berbentuk capal pada hadapan mihrab atau sudut bahagian imam dalam surau.

Menerusi ciapan di laman Twitter, Pejabat Mufti Wilayah Persekutuan berkata hiasan yang diletakkan di tempat solat itu bukan cara melahirkan rasa cinta kepada Nabi Muhammad SAW.

“Kita semua mencintai Nabi SAW. Apa yang berkaitan dengan Nabi kita sayang dan hormat. Namun ini bukan caranya. Jika sekadar diletakkan di dinding rumah, kopiah boleh diterima.

“Namun meletakkannya di tempat solat bukanlah sesuatu yang sepatutnya dilakukan. Mencintai Nabi SAW mestilah dalam ruang lingkup yang dibenarkan,” kata ciapan itu.

Jelas Pejabat Mufti Wilayah Persekutuan lagi, kasih dan sayang kepada Rasulullah SAW digalakkan melalui pembacaan sirah Nabi Muhammad SAW, perjuangan Baginda dan kesusahan yang Baginda tempuhi.

Selain itu, umat Islam juga digalakkan untuk menyebarkan hadis-hadis Nabi Muhammad SAW agar ianya boleh diiikuti.

“Bacakan syamail dan kesempurnaan Nabi SAW dari sudut akhlak dan lahiriyah.

“Galakkan anak-anak dan masyarakat untuk sentiasa berselawat ke atas Nabi SAW. Inilah cara sebenar untuk menyebarkan rasa cinta kepada Nabi Muhammad SAW,” kata ciapan Pejabat Mufti Wilayah Persekutuan.

Sejak semalam tular gambar replika capal berkenaan di laman-laman media sosial yang mendapat reaksi pelbagai. — AlHijrah Online


COVID-19: DUA LAGI SEMBUH, JUMLAH DIRAWAT MENURUN KEPADA TUJUH – DZULKEFLY

PUTRAJAYA: Jumlah pesakit COVID-19 yang berjaya dipulihkan terus bertambah kepada 15 selepas dua lagi daripada 22 individu yang disahkan positif kluster itu sembuh sepenuhnya dan dibenarkan pulang hari ini.

Menteri Kesihatan Datuk Seri Dr Dzulkefly Ahmad berkata kedua-dua kes itu merupakan kes ke-17 dan ke-18 yang disahkan positif dijangkiti COVID-19 pada 9 Feb lepas dengan kedua-duanya dirawat di Hospital Sungai Buloh.

“Kementerian Kesihatan Malaysia (KKM) juga ingin memaklumkan bahawa tiada kes baharu dilaporkan pada hari ini.

“Jumlah kumulatif kes COVID-19 kekal sebanyak 22 kes dengan hanya tujuh kes masih dirawat di hospital,” katanya pada sidang media mengenai perkembangan terkini COVID-19 di sini, hari ini.

Dalam pada itu, Dzulkefly berkata kementerian tidak akan mengambil mudah dan merasa selesa dengan kejayaan mengurangkan jumlah pesakit yang dijangkiti COVID-19.

Beliau berkata petugas perubatan perlu peka dan mengambil kira situasi gawat dihadapi Singapura dalam berdepan wabak itu yang mungkin boleh memberi kesan kepada negara.

“Saya nasihatkan supaya jangan mudah selesa dengan kejayaan menurunkan jumlah pesakit sebab negara di seberang Tambak Johor, iaitu Singapura sedang alami satu kedudukan sedikit gawat sehingga menaikkan tahap respons wabak penyakit kepada jingga.

“Bagi rakyat pula, mereka perlu kekal dengan amalan hidup sihat dan mereka yang mempunyai simptom harus kekal memakai topeng muka bagi mengelak menjangkiti orang lain,” katanya.

Dzulkefly berkata Malaysia juga akan terus berbincang dengan Singapura mengenai langkah bersama yang boleh diambil bagi menangani penularan COVID-19 termasuk aspek saringan keluar masuk antara kedua-dua negara. — BERNAMA


SHAH ALAM, KLANG ANTARA KAWASAN MULA BANJIR EKORAN HUJAN LEBAT

SHAH ALAM: Beberapa kawasan di Selangor mula dinaiki air susulan hujan lebat berterusan sejak malam tadi.

Antara kawasan yang dilaporkan sudah dinaiki air adalah Bukit Lanchong dan Taman Sri Muda, Shah Alam; Bukit Sentosa, Kota Raja, Taman Sri Andalas, Klang.

Menurut Pengarah Jabatan Bomba dan Penyelamat (JBPM) Selangor Norazam Khamis, pasukan bomba sedang meninjau dan memulakan operasi di kawasan-kawasan terlibat.

Perkembangan lanjut mengenai keadaan banjir akan dimaklumkan dari masa ke masa.

Sementara itu beberapa hantaran di media sosial melaporkan penduduk di Sri Muda, Shah Alam sudah mula memindahkan kenderaan mereka ke tempat lebih tinggi supaya tidak ditenggelami banjir.–AlHijrah Online


JPJ bakal perkemas prosedur ujian lesen memandu

KUALA LUMPUR – Jabatan Pengangkutan Jalan (JPJ) akan memperkemas prosedur operasi standard (SOP) bagi pengujian pelesenan pemandu untuk memastikan keselamatan anggota penguji dan calon semasa proses pengujian berlangsung.

Menerusi kenyataan media yang dikeluarkan oleh Ibu Pejabat JPJ, usaha itu dilakukan susulan insiden ancaman jenayah yang berlaku di Batang Benar, Negeri Sembilan dua hari lalu melibatkan penguji dan calon sewaktu proses pengujian berlangsung.

Dalam kenyataan itu menyebut, calon berkenaan diminta memberhentikan kenderaan di bahu jalan setelah melakukan kesalahan mandatori iaitu tidak berhenti di lampu isyarat.

Tetapi calon berkenaan mengacukan pisau kepada anggota JPJ dan mengugut agar ujiannya diluluskan.

Bagaimanapun, dengan tindakan pantas, anggota berkenaan dapat meloloskan diri dari situasi itu lalu meminta bantuan penyelianya dan polis. Kes tersebut masih dalam siasatan.

Kenyataan itu turut menyebut, JPJ akanmerancang untuk melaksanakan e-testing dengan mengaplikasi teknologi sensor dan kamera dalam ujiannya.

Jelas JPJ, pelaksanaan itu akan membantu mendapatkan keputusan lebih objektif dan mengurangkan campur tangan manusia dalam proses ujian dan penilaian.


AGONG, RAJA PERMAISURI ZAHIR UCAPAN MAULIDUR RASUL BUAT RAKYAT

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan sambutan Maulidur Rasul kepada seluruh rakyat Malaysia beragama Islam.

Ucapan tersebut dimuat naik menerusi hantaran akaun Instagram Istana Negara hari ini.

“Rasulullah merupakan pemimpin terbaik sepanjang zaman yang patut dicontohi setiap umat Islam.

“Marilah kita bersama mencontohi sikap dan sunnah Rasulullah dalam kehidupan harian kita.”

“Mari lah kita juga bersama memperbanyakkan selawat ke atas Baginda SAW.

“Semoga kita beroleh syafaat dari Baginda di padang Mashyar kelak,” menurut hantaran tersebut.

Sambutan Maulidur Rasul 1442H tahun ini bertemakan ‘Ummah Rabbani Negara Harmoni’.–AlHijrah Online


DUA POLIS BANTUAN DITAHAN, PERAS UGUT PASANGAN KEKASIH DIDAKWA BERKHALWAT

JOHOR BAHRU: Dua anggota polis bantuan di sebuah pusat beli belah di sini ditahan semalam selepas dipercayai terlibat dalam kes memeras ugut sepasang kekasih yang didakwa berkhalwat.

Ketua Polis Daerah Johor Bahru Selatan ACP Raub Selamat berkata kedua-dua suspek, masing-masing berusia 25 dan 32 tahun, ditahan pada 9 malam susulan laporan yang dibuat oleh mangsa, 25.

Beliau berkata dalam insiden pada Jumaat lepas, pasangan kekasih itu, yang dipercayai berkhalwat di belakang bangunan pusat beli belah tersebut dalam sebuah kereta pada 10 malam, telah didatangi kedua-dua suspek yang meminta RM500 sebagai ganjaran agar mereka tidak dikenakan tindakan undang-undang.

“Memandangkan pengadu tidak mempunyai wang tunai mencukupi, kedua-dua individu telah memintanya menyerahkan kad pengeluaran wang automatik (ATM) beserta nombor pin untuk mengeluarkan sendiri wang tersebut di mesin ATM.

“Setelah itu pengadu dilepaskan namun pengadu telah menerima pesanan ringkas melalui telefon bimbit daripada pihak bank bahawa ada pengeluaran wang sebanyak RM1,000 dari akaunnya,” menurutnya dalam kenyataan hari ini.

Raub berkata susulan penahanan kedua-dua suspek, pihaknya turut merampas wang tunai sebanyak RM1,000.

Beliau berkata mereka ditahan reman selama empat hari mengikut Seksyen 117 Kanun Prosedur Jenayah dan kes disiasat mengikut Seksyen 384 Kanun Keseksaan.

Orang ramai yang mempunyai maklumat berhubung insiden itu diminta tampil membantu siasatan dengan menghubungi Ibu Pejabat Polis Daerah Johor Bahru Selatan di talian 07-218 2323 atau Pegawai Penyiasat Kanan S.Sivakumaran di talian 019-512 7410.–AlHijrah Online


TERENGGANU BENARKAN SOLAT JEMAAH DAN SOLAT JUMAAT IKUT KAPASITI MASJID, SURAU

KUALA TERENGGANU: Terengganu membenarkan solat fardu berjemaah dan solat Jumaat di semua masjid dan surau dalam tempoh Perintah Kawalan Pergerakan (PKP) yang berkuat kuasa hingga 18 Februari depan.

Yang Dipertua Majlis Agama Islam dan Adat Melayu Terengganu Datuk Osman Muda berkata kebenaran tersebut telah diperkenan Sultan Terengganu Sultan Mizan Zainal Abidin serta mendapat pandangan Jabatan Kesihatan Negeri Terengganu.

Menurutnya, jumlah jemaah yang dibenarkan mengikut kapasiti keluasan masjid dan surau dengan mematuhi prosedur operasi standard (SOP) yang ditetapkan, antaranya tidak memasang penyaman udara sepanjang aktiviti solat, membawa sejadah sendiri dan memakai pelitup muka.

“Jawatankuasa masjid dan surau perlu melakukan proses sanitasi ruang solat dan kawasan sekitar termasuk tandas dan ruang wuduk sebanyak tiga kali seminggu.

“Jawatankuasa masjid dan surau bertanggungjawab sepenuhnya dalam mematuhi SOP kesihatan dan keselamatan yang telah ditetapkan oleh pihak berkuasa,” katanya.

Mengulas lanjut, Pesuruhjaya Hal Ehwal Agama Terengganu boleh mengambil tindakan dengan menutup masjid atau surau berkenaan jika gagal mematuhi SOP yang telah ditetapkan.

Bagaimanapun, aktiviti kuliah harian masih tidak dibenarkan termasuk aktiviti keagamaan dan kemasyarakatan yang lain.

Dalam masa yang sama, Sultan Mizan Zainal Abidin juga menyeru rakyat jelata agar mematuhi setiap arahan yang dikeluarkan supaya wabak COVID-19 ini dapat dikawal dengan sebaik mungkin.

“Baginda menghargai pengorbanan masa dan tenaga semua petugas barisan hadapan dan berharap rakyat jelata terus bersabar dan berdoa semoga sentiasa berada dalam kerahmatan dan lindungan Allah,” katanya.

—AlHijrah Online


CALON PH NAZRI MENANG KERUSI DUN SIMPANG JERAM

MUAR: Calon Pakatan Harapan (PH) Nazri Abdul Rahman, memenangi kerusi Dewan Undangan Negeri (DUN) Simpang Jeram pada Pilihan Raya Kecil (PRK) hari ini dengan majoriti 3,514 undi.

Timbalan Ketua Amanah Bakri itu memperoleh 13,844 undi, menewaskan Dr Mohd Mazri Yahya daripada Perikatan Nasional (PN) yang memperoleh 10,330 undi, manakala calon Bebas yang juga ahli perniagaan S Jeganathan hanya memperoleh 311 undi, sekali gus hilang wang pertaruhan.

Keputusan itu diumumkan Pegawai Pengurus Pilihan Raya DUN Simpang Jeram, Jamil Hasni Abdullah pada pukul 9.12 malam tadi di Dewan Jubli Sultan Ibrahim, Muar malam ini.

Menurut data SPR 40,379 pengundi yang layak mengundi pada PRK hari ini.

Pada Pilihan Raya Negeri (PRN) Johor lepas, DUN Simpang Jeram dimenangi Datuk Seri Salahuddin Ayub daripada PH apabila memperoleh 8,749 undi menewaskan calon BN Datuk Lokman Md. Don (6,062 undi), Zarul Salleh dari PN (6,350 undi) dan Mahaizal Mahmor dari Pejuang (208 undi).

Kemenangan Nazri, 56, yang pernah menjadi pegawai khas kepada Salahuddin Ayub, sekali gus menamatkan impian Perikatan Nasional (PN) untuk merampas kawasan yang pernah disandang oleh Salahuddin selama hampir dua penggal.

Nazri merupakan seorang jurutera yang berkhidmat di Majlis Perbandaran Muar selama 30 tahun, sebelum menamatkan perkhidmatan sehari sebelum proses penamaan calon diadakan pada 26 Ogos lepas.

PRK Simpang Jeram diadakan susulan kematian Salahuddin yang juga Timbalan Presiden Amanah, pada 23 Julai lepas.–AlHijrah Online


ISTITO’AH HAJI: BUKAN SEKADAR KEMAMPUAN WANG

Bukan sekadar kemampuan wang, tetapi ilmu juga penting.

Ikuti kupasan Istito’ah dalam haji oleh Pensyarah Fakulti Syariah dan Undang-Undang USIM, Lukmanul Hakim Hanafi. Laporan Berita AlHijrah 11 Disember 2019. — AlHijrah Online


KORONAVIRUS: OPERATOR PENGANGKUTAN AWAM DIMINTA TINGKATKAN TAHAP KEBERSIHAN DI TERMINAL

PUTRAJAYA: Kementerian Pengangkutan telah mengarahkan kesemua operator pengangkutan awam untuk mengambil langkah berjaga-jaga dan meningkatkan tahap kebersihan bagi mencegah penularan Novel Koronavirus 2019 (2019-nCoV), kata menterinya Anthony Loke Siew Fook.

Beliau berkata dalam mesyuarat pasca Kabinet semalam, semua agensi di bawah kementeriannya telah diarahkan untuk menyediakan cecair pembasmi kuman tangan selain memastikan kebersihan tempat pengangkutan awam sentiasa terjaga.

“Semua pihak ada tanggungjawab dalam mencegah koronavirus. Setakat ini Kementerian Pengangkutan mendapat kerjasama yang baik dari semua pihak,” katanya kepada pemberita selepas majlis ramah mesra Tahun Baharu Cina dan perhimpunan bulanan kementerian di sini hari ini.

Jelas Loke, terminal pengangkutan awam yang dikendalikan pihak swasta juga disarankan mengambil langkah yang sama sementara di lapangan terbang langkah meningkatkan kebersihan sudah diambil.

Sehingga Khamis, jumlah keseluruhan kes positif koronavirus di Malaysia ialah 14 kes melibatkan 10 warganegara China dan empat rakyat tempatan. — BERNAMA


REMAJA PEREMPUAN DIDAKWA SEBABKAN KEMATIAN ADIK LELAKI TANPA NIAT

JOHOR BAHRU: Seorang remaja perempuan dihadapkan ke Mahkamah Majistret Kanak-kanak di sini hari ini terhadap pertuduhan menyebabkan kematian tanpa niat adik lelakinya, minggu lepas.

Remaja berusia 17 tahun 11 bulan itu bagaimanapun mengaku tidak bersalah di hadapan Majistret Zhuhainie Zull Kafli.

Anak sulung daripada lima adik-beradik itu didakwa menyebabkan kematian tanpa niat adik lelakinya berusia 16 tahun, di sebuah rumah di Jalan Mini Stadium, Kampung Ulu Pulai, Ulu Choh di sini, kira-kira 1.50 tengah hari, 19 Okt.

Remaja itu didakwa mengikut Seksyen 304 (b) Kanun Keseksaan yang boleh dihukum penjara maksimum 10 tahun atau denda atau kedua-duanya sekali, jika sabit kesalahan.

Bercakap kepada pemberita di luar mahkamah, Pengarah Pendakwaan Negeri Johor Tengku Amir Zaki Tengku Abdul Rahman yang mengendalikan pendakwaan bersama Timbalan Pendakwa Raya Hayatul Wirdah Mohd Yunos berkata pendakwaan menawarkan jaminan sebanyak RM10,000.

Bagaimanapun, pihak pembelaan yang mewakili remaja tersebut Abd Rahim Ali, Jihad Syahida Nadia Zakaria dan Nur Zafirah Norizan, memohon agar jumlah jaminan itu dikurangkan atas alasan tertuduh adalah kanak-kanak.

“Selain itu, kita juga mengambil kira pendapatan keluarga dan latar belakang persekolahan yang mana pada tahun hadapan, tertuduh akan mengambil Sijil Tinggi Persekolahan Malayaia (STPM),” kata Abd Rahim ketika ditemui di luar mahkamah.

Mahkamah kemudian menetapkan jaminan RM10,000 dengan seorang penjamin berserta syarat tambahan tertuduh perlu melapor diri di Balai Polis Gelang Patah setiap sebulan sekali.

Difahamkan, bapa remaja berkenaan membayar jaminan tersebut.

Mahkamah menetapkan 5 Dis untuk sebutan semula kes.

Pada 19 Okt lepas, media melaporkan seorang remaja perempuan membaling pisau ke arah adik lelakinya sehingga menyebabkan remaja lelaki itu meninggal dunia.

Hasil bedah siasat mengesahkan punca kematian si adik disebabkan tusukan hujung pisau pemotong sayur yang terkena pada saluran darah utama (arteri) di bahagian kanan lehernya sekali gus menyebabkan pendarahan yang banyak. – AlHijrah Online


PERKHIDMATAN TAJUDDIN SEBAGAI PENGERUSI PRASARANA DITAMATKAN

KUALA LUMPUR: Datuk Seri Tajuddin Abdul Rahman ditamatkan perkhidmatan sebagai Pengerusi Bukan Eksekutif Syarikat Prasarana Malaysia Berhad (Prasarana) dengan serta merta.

Surat tamat perkhidmatan yang ditandatangani Menteri Kewangan, Senator Tengku Datuk Seri Zafrul Tengku Abdul Aziz turut tular di media sosial hari ini.

“Dimaklumkan bahawa Menteri Kewangan (Diperbadankan) telah bersetuju agar perkhidmatan Datuk Seri Tajuddin sebagai Pengerusi Bukan Eksekutif Prasarana Malaysia Berhad (Prasarana) ditamatkan berkuasa serta merta.

“Saya mengambil kesempatan ini untuk merakamkan setinggi-tinggi penghargaan dan ucapan terima kasih atas perkhidmatan dan sumbangan yang telah Datuk Seri Tajuddin berikan kepada Prasarana sepanjang menjadi Pengerusi Bukan Eksekutif,” kata surat tersebut.

Media melaporkan pegawai Kementerian Kewangan yang dihubungi mengesahkan surat tersebut.–AlHijrah Online


11 WARTAWAN TERBUNUH DALAM SERANGAN UDARA ISRAEL

ANKARA:  Sekurang-kurangnya 11 wartawan terbunuh dalam serangan udara besar-besaran tentera Israel di Semenanjung Gaza, kata Committee to Protect Journalists (CPJ) dalam satu kenyataan pada Jumaat.

Seorang juruvideo Reuters terbunuh pada Jumaat dalam serangan Israel di selatan Lubnan. Dua lagi wartawan televisyen Al Jazeera yang berpangkalan di Doha cedera dalam serangan itu.

“Dalam tujuh hari pertama pertempuran, sekurang-kurangnya 11 wartawan terbunuh, dua hilang dan dua lagi cedera.

“Pada 13 Okt, seorang wartawan yang berpangkalan di Beirut terbunuh semasa serangan tentera Israel di selatan Lubnan,” kata CPR lapor Agensi Anadolu.

CPJ berkata wartawan di Gaza berdepan risiko tinggi semasa membuat liputan mengenai konflik di tengah-tengah serangan udara yang berterusan.

“CPJ menekankan bahawa wartawan adalah orang awam yang melakukan kerja penting semasa krisis dan tidak boleh menjadi sasaran pihak yang bertelagah.

“Wartawan membuat pengorbanan besar dengan membuat liputan konflik di seluruh rantau ini. Langkah-langkah untuk memastikan keselamatan mereka mesti diambil oleh semua pihak untuk menghentikan angka kematian yang besar ini,” kata penyelaras program Asia Barat dan Afrika Utara CPJ, Sherif Mansour.–AlHijrah Online


NEKAD BALIK KAMPUNG SAMBUT DEEPAVALI, PEMANDU PANDU LAWAN ARUS

IPOH: Gara-gara ingin mengelak sekatan jalan raya (SJR) di Plaza Tol Sungkai, seorang lelaki nekad memandu melawan arus sehingga mengakibatkan kemalangan di KM355.4 Lebuh Raya Utara Selatan, arah utara dekat Bidor, petang semalam.

Ketua Polis Daerah Tapah, Supritendan Wan Azharuddin Wan Ismail berkata, kemalangan membabitkan Perodua Axia dan dua kenderaan lain.

Katanya kemalangan dipercayai berlaku apabila T. Yugeswaran, 34, yang memandu dari Klang, Selangor ke Bidor, Tapah untuk menyambut Deepavali nekad melawan arus sejauh 1.4 kilometer dari KM354 di susur keluar Sungkai arah utara selepas melihat SJR polis.

“Sebuah Toyota Rush yang dipandu seorang lelaki di lorong kanan arah utara tidak sempat mengelak lalu bertembung dengan Perodua Axia tersebut dan berpusing beberapa kali.

“Kebetulan sebuah lori treler yang membawa muatan sarung tangan juga tidak sempat mengelak lalu melanggar Perodua Axia itu. Bagaimanapun, ketiga-tiga pemandu tidak mengalami kecederaan,” katanya dalam satu kenyataan.

Wan Azharuddin berkata, pemandu Perodua Axia itu telah ditahan di rumahnya di Bidor kira-kira pukul 11 pagi, bagi siasatan mengikut Seksyen 42(1) Akta Pengangkutan Jalan 1987.–AlHijrah Online / Hamimah Hamid


44 PELARIAN AFGHANISTAN DIHALAU PULANG

KABUL : Sekumpulan 44 orang pencari suaka yang gagal mendapatkan perlindungan tiba di Kabul selepas dihantar pulang dari Jerman hari ini, demikian menurut agensi.

Kumpulan tersebut merupakan kumpulan ke-28 yang dihantar pulang sejak Disember 2016 dimana ianya melibatkan 720 orang.

Cara pengusiran seperti itu menjadi antara kontroversi terhangat di Berlin dimana pengkritik menyifatkan tindakan tersebut adalah terlalu merbahaya. Menurut mereka, menghantar semula pelarian ke negara asal yang dilanda perang adalah tidak berperikemanusiaan.

Pertubuhan Bangsa-Bangsa Bersatu (PBB) menyatakan bahawa orang awam sentiasa menjadi sasaran kumpulan militan Taliban dan Daesh. Konflik ini telah mengakibatkan kematian seramai 1,366 orang termasuk kanak-kanak antara Januari dan Jun tahun ini. — Agensi


15 SOALAN DAN JAWAPAN BERKAITAN DARURAT

OLEH: Prof Madya Dr Shamrahayu Abd Aziz / Pakar Perlembagaan

Assalamu’alaikum wrt wbt

Pada paparan kali ini saya mahu berkongsi beberapa fakta perundangan berkenaan DARURAT. Saya mengambil tajuk ini kerana DARURAT mula menjadi bualan dan cakap-cakap dalam media dan saya juga sering ditanya tentangnya oleh media.

Di bawah adalah 15 soalan dan jawapan saya berkaitan DARURAT. Mungkin akan ada soalan lain selepas ini, dan saya akan cuba berkongsi pandangan kemudian nanti.

Selamat membaca, moga bermanfaat.

Soalan 1: Apakah maksud darurat?

Jawapan:

Darurat maksudnya suatu keadaan berkaitan keselamatan, ekonomi dan ketenteraman awam yang tidak dapat dikawal melalui sistem pentadbiran biasa. Pengisytiharan darurat adalah suatu pemasyhuran yang dibuat oleh Yang di-Pertuan Agong melalui suatu pewartaan bahawa keadaan tersebut telah wujud atau hampir berlaku.

Soalan 2: Apakah kesan pengisytiharan darurat?

Jawapan:

Kesan umum pengisytiharan darurat ialah, Perlembagaan digantung dan pentadbiran negara adalah ditentukan oleh pihak eksekutif. Tentera juga boleh mengambil alih teraju dalam hal berkaitan keselamatan sekiranya keadaan memerlukan, lebih-lebih lagi apabila darurat diisytiharakan kerana berlakunya ancaman kepada keselamatan negara. Parlimen masih boleh bersidang sekiranya tidak dibubarkan.

Ketika proklamasi darurat berkuat kuasa, kuasa eksekutif Persekutuan adalah juga meliputi semua perkara dalam kuasa perundangan Negeri dan memberi arahan kepada kerajaan negeriatau mana-mana pegawai atau pihak berkuasa Negeri. (Perkara 150(4)).

Kesan lain, dari segi pentadbiran dan perundangan dibincangkan dalam jawapan kepada soalan seterusnya.

Soalan 3: Adakah pengisytiharan darurat dibenarkan oleh Perlembagaan?

Jawapan:

Ya. Perlembagaan membenarkan pengisytiharan darurat melalui Perkara 150 Perlembagaan Persekutuan.

Perkara 150 adalah satu daripada tiga peruntukan yang berada di bawah Bahagian XI Perlembagaan Persekutuan, iaitu Bahagian berkaitan Kuasa Khas Menentang Perbuatan Subversif, Keganasan Terancang, Dan Perbuatan Dan Jenayah Yang Memudaratkan Orang Awam Dan Kuasa Darurat.

Bahagian XI ini membenarkan undang-undang bagi tujuan pencegahan dibuat, termasuklah tahanan pencegahan bagi tujuan menangani keadaan darurat.

Soalan 4: Apakah yang membolehkan Yang di-Pertuan Agong membuat pengisytiharan darurat?

Jawapan:

Yang di-Pertuan Agong boleh mengisytiharkan darurat di bawah Per 150(1) Perlembagaan Persekutuan jika darurat besar kepada keselamatan atau kehidupan ekonomi atau ketenteraman awam dalam Persekutuan atau mana-mana bahagiannya (TELAH) wujud.

Dibawah Perkara 150(2), Yang di-Pertuan Agong juga boleh membuat proklamasi darurat sekiranya baginda berpuas hati ancaman darurat besar, atas sebab keselamatan negara, atau kehidupan ekonomi atau ketenteraman awam HAMPIR BENAR berlaku.

Tiga asas atau alasan boleh digunakan oleh Yang di-Pertuan Agong bagi membuat pengisytiharan darurat, iaitu, ancaman ke atasi. Keselamatan negara; atauii. Kehidupan ekonomi; atauiii. Ketenteraman awam

Soalan 5: Bilakah dan Dimanakah darurat boleh diisytiharkan?

Jawapan:

Darurat boleh diisytiharkan oleh Yang di-Pertuan Agong pada bila-bila masa, sama semasa Parlimen masih ada, sedang bersidang atau pun tidak, atau juga semasa parlimen bubar. Syarat yang diperlukan ialah, telah dibuktikan elemen yang dinyatakan, iaitu ancaman atau darurat atas keselamatan, kehidupan ekonomi atau ketenteraman awam telah atau hampir benar berlaku.

Darurat boleh diisytihar atas seluruh Persekutuan atau mana-mana bahagian dalam Persekutuan. Perkara 150(1) dan (2).

Soalan 6: Adakah Yang di-Pertuan Agong membuat pengisytiharan darurat atas kuasanya sendiri atau atas nasihat Perdana Menteri?

Jawapan:

Pegisytiharan darurat ialah kuasa prerogatif Yang di-Pertuan Agong. Kuasa prerogatif ringkasnya bermaksud kuasa yang dimiliki oleh institusi beraja dari awal bahkan jauh sebelum gubalan Perlembagaan Persekutuan bagi Tanah Melayu (Malaysia). Kuasa tersebut kekal dalam milik institusi beraja. Walaubagaiamana pun, persoalan timbul ialah, adakah kuasa prerogatif tersebut dilaksanakan secara budi bicara atau atas nasihat Perdana Menteri?

Perkara 150(1) menyatakan “Jika Yang di-Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam, maka Yang di-Pertuan Agong boleh mengeluarkan suatu Proklamasi Darurat dengan membuat dalamnya suatu perisytiharan yang bermaksud sedemikian”.

Frasa “Jika Yang di-Pertuan Agong berpuas hati” atau dalam Bahasa Inggeris, “if the Yang di-Pertuan Agong is satisfied” menjadi persoalan, adakah puas hati Yang di-Pertuan Agong seorang diri (as sole judge) atau atas nasihat.

Beberapa keputusan kes telah membuat pernyataan tentang perkara ini.

Kes Stephen kalong Ningkan (No.2) (tahun 1968) menyatakan bahawa Yang di-Pertuan Agong boleh mengisytiharkan darurat sekiranya baginda berpuas hati. Barakbah Lord President, dalam keputusan majoriti menyatakan “….In my opinion the Yang di-Pertuan Agong is the sole judge…”

Walaubagaimana pun, keputusan kes Teh Cheng Poh oleh Privy Council pada tahun 1979 menyatakan tindakan Yang di-Pertuan Agong adalah atas nasihat Jemaah Menteri. Ini adalah kedudukan undang-undang yang disepakati. Lord Diplock menyatakan:

“Although this, like other powers under the Constitution, is conferred nominally upon the Yang di Pertuan Agong by virtue of his office as the Supreme Head of the Federation and is expressed to exercisable if he is satisfied of a particular matter, his functions are those of a constitutional monarch and except on certain matters that do not concern the instant appeal, he does not exercise any of his functions under the Constitution on his own initiative but is required by Article 40(1) to act in accordance with the advice of the Cabinet. So when one finds in the Constitution itself or in a Federal law powers conferred upon the Yang di-Pertuan Agong that are expressed to be exercisable if he is of opinion or is satisfied that a particular state of affair exists or that particular action is necessary, the reference to his opinion or satisfaction is in reality a reference to the collective opinion or satisfaction of the members of the Cabinet, or the opinion or satisfaction of a particular Minister to whom the Cabinet have delegated their authority to give advice upon the matter in question”.

Justeru, menerusi keputusan kes Teh Cheng Poh ini, pengisytiharan darurat oleh Yang di-Pertuan Agong perlu dibuat atas nasihat Perdana Menteri, atau Jemaah Menteri, atau seorang Menteri yang diberikan kuasa oleh Jemaah Menteri.

Soalan 7: Adakah Keputusan Yang di-Pertuan Agong untuk mengisytihar darurat dan membuat Ordinan semasa darurat boleh dipersoalkan (justiciable)?

Jawapan:

Keputusan kes Stephen kalong Ningkan (No.2) secara nyata Barakbah Lord President, dalam keputusan majoriti menyatakan “….In my opinion the Yang di-Pertuan Agong is the sole judge and once His Majesty is satisfied that a state of emergency exists, it is not for the court to inquire as to whether of not he should have been satisfied”. Maksudnya, menurut Ketua Hakim Barakbah, mahkamah tidak boleh mempersoalkan tindakan Yang di-Pertuan Agong.

Pandangan majoriti ini disanggah oleh Ong Hock Thye, Hakim Mahkamah Persekutuan, dalam penghakiman sama. Hakim Ong Hock Thye menyatakan pandangan minoriti. Beliau menyatakan,“His Majesty is not an autocratic ruler since Article 40(1) of the Federal Constitution provides that “in the exercise of his function under this Constitution or federal law the Yang di-Pertuan Agong shall act in accordance with the advice of the Cabinet…Article 150 specifically provide that the emergency must be one ‘whereby the security or economic life of the Federation or any part thereof is threatened.. If those words of limitation are not meaningless verbiage….Article 150 does not confer on the Cabinet an untrammeled discretion to cause an emergency to be declared at their mere whim and fancy”

Maksudnya, Yang di-Pertuan Agong bukan memerintah secara autokratik kerana baginda bertindak atas nasihat. Dalam pelaksanaan kuasa baginda, mahkamah boleh memeriksa keputusan yang dibuat oleh baginda dan juga Jemaah Menteri ketika membuat proklamasi darurat supaya ia terhad kepada keadaan yang disebut, iaitu keselamatan negara dan kehidupan ekonomi. Perkara 150 tidak memberikan kuasa budi bicara yang tidak teratur.

Keputusan Teh Cheng Poh, seperti yang dipetik di atas adala juga menyatakan tindakan Yang di-Pertuan Agong di bawah Perkara 150 boleh disemak oleh mahkamah. Selepas keputusan kes Teh Cheng Poh seperti yang dipetik di atas, Perlembagaan Persekutuan telah dipinda dengan memasukkan peruntukan yang secara jelas TIDAK membenarkan mahkamah menyemak keputusan Yang di-Pertuan Agong, atau apa-apa tindakan yang dibuat oleh baginda berkenaan kuasa, fungsi dan peranan di bawah Perkara 150. Hal ini terdapat pada Perkara 150(8) yang menyatakan:Walau apa pun apa-apa jua dalam Perlembagaan Persekutuan ini –

(a) hal puas hati Yang di-Pertuan Agong yang disebut Fasal (1) dan Fasal (2B) adalah muktamad dan konklusif dan tidaklah boleh dicabar atau dipersoalkan di dalam mana-mana mahkamah atas apa-apa alasan; dan

(b) tiada mahkamah boleh mempunyai bidang kuasa untuk melayan atau memutuskan apa-apa permohonan, soal atau prosiding, dalam apa-apa jua bentuk, atas apa-apa alasan, mengenai kesahan

(i) sesuatu Proklamasi di bawah Fasal (1) atau sesuatu perisytiharan yang dibuat dalam Proklamasi itu yang bermaksud seperti yang dinyatakan dalam Fasal (1):

(ii) kuat kuasa berterusan Proklamasi itu;

(iii) mana-mana ordinan yang dimasyhurkan di bawah Fasal (2B); atau

(iv) penerusan kuat kuasa mana-mana ordinan itu.

Walaupun begitu, Fasal 8 ini belum diuji di mahkamah.

Soalan 8: Apakah kuasa Yang di-Pertuan Agong berkaitan Pengisytiharan Darurat?

Jawapan:

Kuasa Yang di-Pertuan Agong di bawah Perkara 150 mengenai pengisytiharan darurat termasuk kuasa untuk membuat proklamasi yang berlainan atas alasan berlainan atau keadaan berlainan.

Ini bermaksud Yang di-Pertuan Agong boleh membuat beberapa proklamasi darurat pada masa sama atau pada masa berlainan. Hal ini terdapat dalam Perkara 150(2A).

Soalan 9: Bilakah Yang di-Pertuan Agong boleh mengisytiharkan Darurat?

Jawapan:

Yang di-Pertuan Agong boleh boleh mengisytiharkan dan menguatkuasakan darurat ketika Majlis Parlimen masih ada, sama ada semasa berlaku persidangan atau tidak, atau ketika Parlimen telah dibubarkan.

Soalan 10: Apakah peranan Yang di-Pertuan Agong semasa Darurat?

Jawapan:Sekiranya proklamasi dibuat semasa Majlis Parlimen tidak bersidang serentak, Yang di-Pertuan Agong boleh memasyhurkan undang-undang, yang dinamakan Ordinan, sekiranya baginda berpuas hati hal atau keadaan tertentu menyebabkan perlu bagi baginda mengambil tindakan serta merta. Ini disebut dalam Perkara 150(2B).

Maksud “Majlis Parlimen tidak bersidang serentak” boleh difahami dalam fasal (9) Perkara 150, yang memperuntukkan “Majlis-Majlis Parlimen hendaklah dikira sebagai bersidang HANYA jika ahli setiap Majlis itu masing-masingnya berhimpun bersama dan menjalankan urusan Majlis”.

Sekiranya Parlimen telah mula bersidang secara serentak, kuasa Yang di-Pertuan Agong terhenti dan kuasa perundangan dipulangkan kepada Parlimen. Sekiranya Parlimen telah kembali bersidang secara serentak, semua kuasa membuat undang-undang kembali kepada Parlimen walaupun keadaan darurat masih berlangsung.

Walaubagaimana pun, Parlimen boleh membuat Ordinan untuk memberikan kuasa kepada Yang di-Pertuan Agong untuk membuat undang-undang (keputusan Privy Council dalam kes Teh Cheng Poh).

Soalan 11: Adakah parlimen boleh membuat undang-undang semasa darurat?

Jawapan:

Semasa keadaan darurat ini Parlimen boleh membuat Ordinan jika didapati oleh Parlimen dikehendaki bagi tujuan darurat dan prosedur perundangan boleh diketepikan. Undang-undang ini adalah sah walaupun ia tidak selaras dengan Perlembagaan Persekutuan.

Dalam kes En Keok Cheng, Wylie C.J menyatakan, “The true effect of Article 150 is that, subject to certain exceptions set out therein, Parliament has, during an emergency, power to legislate on any subject and to any effect, even if inconsistencies with articles of the Constitution (including the provisions on fundamental liberties) are involved”.

Fasal (2C) Perkara 150 menyatakan “…Parlimen berkuasa membuat undang-undang, tanpa menghiraukan tatacara perundangan atau tatacara lain yang dikehendaku diikuti, atau perkadaran jumlah undi yang dikehendaki diperoleh dalam mana-mana satu Majlis Parlimen”. Lihat juga Perkara 150(5), yang mana Parlimen boleh membuat undang-undang tanpa persetujuan atau keizinan, atau tanpa perundingan bersama mana-mana pihak sebagaimana disyaratkan oleh undang-undang.

Parlimen tidak boleh membuat Ordinan darurat dalam beberapa perkara tertentu sahaja, iaitu Hukum Syarak (Undang-Undang Islam), adat Melayu atau undang-undang atau adat anak Negeri di Sabah dan Sarawak. Parlimen juga tidak boleh membuat Ordinan yang tidak selaras dengan peruntukan Perlembagaan dalam perkara berhubungan dengan agama, kewarganegaraan atau bahasa. (Lihat 150(6A)).

Proklamasi darurat dan Ordinan yang dibuat oleh Yang di-Pertuan Agong semasa darurat hendaklah dibentangkan di hadapan kedua-dua Majlis Parlimen apabila keduanya bersidang serentak.

Soalan 12: Apakah kesan Ordinan yang dimasyhurkan oleh Yang di-Pertuan Agong semasa Darurat?

Jawapan:

Ordinan yang dimasyhurkan oleh Yang di-Pertuan Agong itu adalah berkuat kuasa dan berkesan seolah-olah ia adalah Akta Parlimen. Ia boleh berkesan sehingga dibatalkan. Setelah Parlimen bersidang, Ordinan yang dimasyhurkan oleh Yang di-Pertuan Agong hendaklah dibentangkan di hadapan kedua-dua Majlis Parlimen. Ordinan tersebut boleh diteruskan sekiranya diluluskan dan hendaklah dihentikan sekiranya tidak diluluskan oleh Parlimen.

Sekiranya Ordinan tersebut tidak diluluskan oleh Parlimen, ia tidak memberi kesan ke atas apa jua yang berlaku sebelum itu menurut kuat kuasa Proklamasi darurat atau Ordinan.

Bahkan, ketidaklulusan oleh Parlimen juga tidak menjejaskan kuasa Yang di-Pertuan Agong untuk membuat proklamasi darurat yang lain atau Ordinan yang lain bagi tujuan darurat lain tersebut. (Yang di-Pertuan Agong boleh membuat beberapa proklamasi pada masa sama atau pada masa berbeza, atas sebab yang sama atau atas sebab yang berbeza).

Soalan 13: Bolehkah Yang di-Pertuan Agong membuat Ordinan Perbekalan (Bajet)?

Jawapan:

Melihat kepada kuasa yang ada pada Yang di-Pertuan Agong, yang mana baginda boleh, sekiranya perlu dan baginda berpuas hati, memasyhurkan apa-apa ordinan semasa dua Majlis (Dewan) Parlimen tiada atau tidak bersidang serentak, maka sekiranya baginda berpuas hati dan perlu bagi memasyhurkan apa-apa perbelanjaan negara, baginda boleh berbuat demikian.

Namun setiap Ordinan yang dibuat oleh Yang di-Pertuan Agong hendaklah dibentangkan kepada kedua Majlis Parlimen setelah keduanya bersidang serentak. Ordinan tersebut boleh dirungkaikan oleh resolusi yang dibuat oleh Parlimen. (Lihat Perkara 150(2) dan (3))

Soalan 14: Bilakah Darurat akan berakhir dan siapa yang mengumumkan darurat telah berakhir?

Jawapan:

Perkara 150 tidak menyebut secara nyata tentang isu pengungkaian (annulling) proklamasi darurat – bila dan siapa.

Perkara 150(3) menyebut secara tidak langsung, “Proklamasi Darurat dan apa-apa ordinan yang dimasyhurkan di bawah Fasal (2B) … hendaklah terhenti berkuat kuasa jika ketetapan diluluskan oleh kedua-dua Majlis yang mengungkaikan Proklamasi…” Frasa yang bergaris ini menunjukkan pengungkaian (annulment) suatu proklamasi dan undang-undang darurat yang dibuat oleh Yang di-Pertuan Agong itu boleh dibuat melalui resolusi yang diluluskan oleh kedua-dua Majlis Parlimen.

Kes The Cheng Poh menyatakan:

The power to revoke, however, like the power to issue a proclamation of emergency, vests in the Yang di-Pertuan Agong, and the Constitution does not require it to be exercised by any formal instrument. In their Lordships’ view, a proclamation of a new emergency declared to be threatening the security of the Federation as a whole must by necessary implication be intended to operate as a revocation of a previous Proclamation, if one is still in force.

Soalan 15: Apakah akan berlaku kepada Ordinan yang dibuat semasa darurat apabila darurat berakhir?

Jawapan:

Ordinan yang dibuat bagi tujuan darurat hendaklah terhenti berkuatkuasa setelah tamat tempoh enam bulan dikira dari tarikh Proklamasi Darurat terhenti berkuat kuasa. Maksudnya Ordinan tersebut boleh berkuat kuasa lagi sehingga habis tempoh enam bulan dari tarikh darurat berakhir. (Lihat Perkara 150(7)). –AlHijrah Online


PALESTIN: PIHAK BERKUASA AGAMA NEGERI DISERU JALANKAN KUTIPAN TABUNG MUSA’ADAH

PUTRAJAYA: Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar memohon kerjasama semua pihak berkuasa agama negeri di seluruh negara untuk menjalankan kutipan hari Jumaat, Tabung Musa’adah bagi menjayakan misi bantuan kemanusiaan kepada rakyat Palestin.

Dalam satu kenyataan yang dikeluarkan sempena pelancaran tabung berkenaan yang disempurnakan Perdana Menteri Datuk Seri Anwar Ibrahim hari ini, Mohd Na’im berkata kutipan tersebut boleh dilakukan mulai hari ini sehingga 30 Nov ini.

“Atas dasar kemanusiaan sejagat, maka saya selaku Menteri di Jabatan Perdana Menteri (Hal Ehwal Agama) telah menggerakkan tindakan serta-merta bagi membantu mangsa yang terlibat melalui solat hajat yang diadakan hari ini dan sumbangan berbentuk kewangan,” katanya.

Beliau sebelum itu hadir pada majlis pelancaran tabung berkenaan yang diadakan di Masjid Mahmoodiah, Presint 18 di sini.

Mohd Na’im berkata hasil kutipan tersebut akan disalurkan ke Tabung Musa’adah Jabatan Kemajuan Islam Malaysia-Yayasan Wakaf Malaysia (JAKIM-YWM) melalui akaun bank CIMB Islamic Bank Berhad 86-0221818-6, untuk penyelarasan dan agihan kepada pihak yang akan diberi tanggungjawab menyampaikan sumbangan secara terus kepada mangsa.

“Semoga usaha yang kita lakukan ini menjadi asbab kepada wujudnya perpaduan erat antara rakyat Malaysia tanpa mengira bangsa untuk bersama-sama membantu rakyat Palestin,” katanya.

Pertempuran terkini di Palestin yang melibatkan Hamas, pihak berkuasa di Gaza dan rejim Israel sejak 7 Okt telah mengakibatkan kehilangan ratusan nyawa di kedua-dua belah pihak. –AlHijrah Online


ERDOGAN KUTUK TINDAKAN KAITKAN ISLAM DENGAN KEGANASAN

LONDON: Presiden Turki Recep Tayyip Erdogan pada Rabu mengutuk pihak yang menggunakan perkataan ‘Islam’ sebagai satu adjektif bagi menggambarkan keganasan, lapor agensi berita Anadolu.

“Islam adalah agama kedamaian,” kata Erdogan dalam satu majlis di timur London anjuran Parti AK cawangan United Kingdom (UK) di mana beliau dan isterinya Emine Erdogan bertemu wakil komuniti Turki semasa menghadiri sidang kemuncak Pertubuhan Perjanjian Atlantik Utara (NATO) di London.

Mengulas isu perkauman, diskriminasi, anti-Semitisme dan permusuhan terhadap Islam yang semakin meningkat di Eropah baru-baru ini, Erdogan berkata pergerakan pelampau kanan kebanyakannya menyasarkan umat Islam dan komuniti Turki.

“Pilihan raya Parlimen Eropah yang terakhir sekali lagi membuktikan bahawa politik identiti menjadi semakin dominan di Eropah,” katanya sambil menambah bahawa media dan beberapa ahli politik telah merumitkan lagi keadaan dengan mengeluarkan kenyataan yang tidak bertanggungjawab.

Erdogan turut menyentuh perjuangan Turki dalam menentang keganasan.

“Pihak yang berpendapat bahawa mereka boleh mendisiplinkan Turki melalui keganasan dan peras ugut berasa malu selepas gagal mencapai matlamat mereka.”

Beliau berkata Turki adalah “bebas dalam dasar luarnya” dan tidak berhasrat untuk mendapatkan kelulusan operasi bagi keselamatannya sendiri.

Turki tidak akan meninggalkan kawasan Operasi Peace Spring di utara Syria sehingga ia bebas daripada pengganas, katanya.

Turki telah melancarkan Operasi Peace Spring pada 9 Okt untuk menghapuskan pengganas Unit Perlindungan Rakyat/Parti Pekerja-Pekerja Kurdistan (YPG/PKK) dari utara Syria di kawasan timur Sungai Euphrates bagi menjaga keselamatan sempadan Turki, membantu kepulangan selamat pelarian Syria dan memastikan integriti wilayah Syria.

Di bawah dua perjanjian berasingan dengan Amerika Syarikat (AS) dan Rusia, Turki telah menghentikan buat seketika operasi itu bagi membolehkan pengganas YPG/PKK berundur dari zon selamat Syria yang dirancang.

Ankara mahu pengganas YPG/PKK berundur dari wilayah itu bagi membolehkan satu zon selamat diwujudkan untuk membuka laluan ke arah kepulangan sejumlah dua juta pelarian.

Dalam kempen keganasannya selama lebih 30 tahun terhadap Turki, PKK yang disenarai sebagai pertubuhan pengganas oleh Turki, AS dan Kesatuan Eropah (EU), telah bertanggungjawab atas kematian hampir 40,000 orang termasuk wanita, kanak-kanak serta bayi.

Erdogan turut menggariskan bahawa Turki kini menjadi tuan rumah kepada lebih empat juta pelarian rakyat Syria yang berlindung di sempadannya.

Syria terjerumus dalam kancah perang saudara yang ganas sejak awal 2011 apabila rejim Bashar al-Assad melancarkan kekerasan yang tidak dijangka terhadap peserta bantahan pro-demokrasi.

Sejak itu, beratus-ratus ribu orang dipercayai telah terbunuh manakala berjuta-juta lagi kehilangan tempat tinggal susulan konflik tersebut.

Erdogan turut mengkritik EU kerana gagal menunaikan janjinya untuk membantu Turki dari segi kewangan bagi membiayai pelarian yang dilindunginya.

Mengulas hubungan dua hala antara Turki dan UK, Erdogan berkata kerjasama mendalam antara kedua-dua pihak berkembang dari sehari ke sehari serta bertambah kukuh melalui dimensi baharu.

Beliau menegaskan bahawa jumlah dagangan dua hala antara Turki dan UK mencecah US$18.6 bilion pada in 2018. — BERNAMA


WARGA EMAS JATUH GAUNG SEDALAM 12 METER

SELAYANG: Wanita warga emas ditemui dalam keadaan terbaring di dalam gaung sedalam 12 meter di belakang rumahnya di Bandar Baru Selayang 2, hari ini.

Penolong Pengarah Operasi Jabatan Bomba dan Penyelamat Malaysia (JBPM) Selangor, Hafisham Mohd Noor berkata, pihaknya menerima panggilan pada jam 3.21 pagi dan tiba di tempat kejadian empat minit kemudian.

Mangsa, Bainah Long, 79 tahun yang dilapor hilang sebelum itu dipercayai tergelincir dan terjatuh ke dalam gaung yang juga kawasan kuari.

“Mangsa disedari hilang pada jam 1 pagi dan gagal ditemui oleh keluarganya sebelum laporan dilakukan kepada pihak berkuasa.”katanya.

“Pihak bomba bertindak dengan mencari di kawasan gaung di belakang rumahnya dan menemui mangsa pada jam 3.40 pagi dalam keadaan terbaring namun tidak mengalami kecederaan,”Katanya dalam kenyataan hari ini.

Mangsa dihantar ke Hospital Selayang untuk pemeriksaan selanjutnya.—AlHijrah Online


INDONESIA EVAKUASI WARGANYA DARI CHINA, DIKUARANTIN DI PULAU NATUNA

JAKARTA: Indonesia hari ini mengevakuasi 238 warganya dari wilayah Hubei, China, dan menempatkan mereka di Pulau Natuna bagi menjalani proses kuarantin selama 14 hari.

Pesawat komersial penerbangan Batik Air yang membawa warga Indonesia dari Wuhan itu mendarat di Lapangan Terbang Hang Nadim, Pulau Batam, kira-kira pukul 8.45 pagi waktu Indonesia Barat.

Beberapa media tempatan melaporkan kesemua mereka kemudiannya diterbangkan dengan menggunakan tiga pesawat tentera ke Pulau Natuna, Provinsi Kepulauan Riau yang terletak di Laut China Selatan.

Mereka ditempatkan di pangkalan udara tentera Indonesia di Pulau Natuna, yang dilaporkan lengkap dengan pelbagai kemudahan, serta akan menjalani pemeriksaan dan pemantauan kesihatan selama 14 hari sebelum dibenarkan pulang bertemu keluarga mereka.

Untuk rekod, setakat ini belum terdapat kes jangkitan 2019 novel koronavirus di Indonesia.

“Semua mereka dilaporkan sihat, bebas dari jangkitan. Kerajaan China juga menetapkan hanya mereka yang sihat sahaja dibenarkan keluar dari wilayah yang terkena wabak itu,” kata Menteri Kesihatan Indonesia, Terawan Agus Putranto yang dipetik beberapa media tempatan hari ini.

Khamis lepas, Presiden Indonesia Joko Widodo dilaporkan mengarahkan rakyatnya di Wuhan dan Wilayah Hubei, dibawa pulang ke Indonesia, susulan jangkitan koronavirus, yang semakin membimbangkan itu. — BERNAMA


KES ADIB: DUA DARIPADA SEMBILAN SAKSI TAMPIL BANTU SIASATAN

KUALA LUMPUR: Dua daripada sembilan saksi yang sedang dikesan polis tampil bagi membantu siasatan kes bekas anggota bomba Allahyarham Muhammad Adib Mohd Kassim.

Ketua Penolong Pengarah Bahagian Pendakwaan dan Undang-undang (D5), Jabatan Siasatan Jenayah (JSJ) Bukit Aman Senior Asisten Komisioner Mior Faridalathrash Wahid berkata, setakat ini pihaknya telah merakam keterangan 34 individu.

“Kita juga telah merakam keterangan pegawai, anggota polis yang berada di tempat kejadian, ahli kimia, pakar perubatan dan orang ramai,” katanya kepada Sinar Harian.

Pihak polis sebelum ini mengesahkan pihaknya sedang mengesan sembilan individu bagi membantu siasatan kes kematian Muhammad Adib.

Pengarah Jabatan Siasatan Jenayah Bukit Aman, Datuk Huzir Mohamed berkata, kesemua individu itu merupakan saksi di lokasi kejadian.

Pada 27 September lalu, Koroner Rofiah Mohamad memutuskan punca kematian Muhammad Adib adalah akibat perbuatan jenayah oleh dua atau lebih individu yang tidak dikenali.

Muhammad Adib menghembuskan nafas terakhir di Institut Jantung Negara (IJN) pada 17 Disember tahun lalu selepas 21 hari bertarung nyawa susulan kejadian rusuhan di hadapan kuil Sri Maha Mariammam, USJ 25, Subang Jaya.

Sepanjang prosiding inkues bermula Februari lalu, seramai 30 saksi termasuk beberapa saksi pakar dan bapa Allahyarham, Mohd Kassim Abdul Hamid dipanggil memberi keterangan dengan 137 bahan bukti dikemukakan. — SINAR HARIAN